14:09, 1 abuztua 2018ko berrikusketa\n45 bytes removed , Duela 3 urte\n14:08, 1 abuztua 2018ko berrikusketa (aldatu)\n14:09, 1 abuztua 2018ko berrikusketa (aldatu) (desegin)\nHorretarako, lehenik higidura deskribatzeko erabili ohi diren elementu eta magnitude fisikoak aipatuko ditugu.\n=== 1.1. Erreferentzia-sistema ===\nZehaztu beharreko lehenengo elementua erreferentzia-sistema da. Higidura gu inguratzen gaituen hiru dimentsioko espazio euklidearrean gertatzen denez, puntuen posizioa kokatzeko, erreferentzia-sistema bat definitzen da, bi osagai nagusi dituena: koordenatu-sistema bat eta bertan neurketak egiteko dagoen behatzaile omnipresente bat, leku guztietan erloju batekin dagoena eta aldiune bakoitzean partikularen posizioa <math>(\_boldsymbol r)</math> eta denbora <math>(t)</math> definitzen dituena. Kasurako, alboko irudian koordenatu-sistema kartesiarra eta behatzailea daude adierazita, higidura nolakoa den zehazteko erabili ohi diren zenbait elementurekin batera.\n=== 1.2. Posizioa eta desplazamendua ===\nBehatzaileak toki guztietan eta une oro egindako neurketek partikularen posizio-bektorea definitzen dute, era matematikoan denboraren funtzio modura adierazten dena, <math>\_boldsymbol r (t)</math>:\n<math>\_boldsymbol r_2</math> amaierako posizioa izanik, eta <math>\_boldsymbol r_1</math> hasierakoa. Bistakoa denez, desplazamendua magnitude bektoriala da.\n=== 1.3. Ibilbidea ''' ''' ===\nHigitzen ari den partikulak denboran zehar dituen posizio guztien multzoari ''ibilbidea'' deritzo. Hitz matematikoekin esateko, partikulak dituen posizio guztien ''leku'' ''geometrikoa'' da ibilbidea. Koordenatu kartesiarretan adieraziz gero,\neran adierazten da. Funtzio hori nolakoa den jakinez gero, denbora eliminatuz, ibilbidearen forma nolakoa den kalkula daiteke. Ibilbidearen formaren arabera, mota askotako higidurak daude: higidura zuzena, higidura kurbaduna, higidura zirkularra, higidura harmoniko sinplea, higidura parabolikoa, higidura pendularra…\n=== 1.4. Abiadura ===\n''Abiadura'' higidura ezaugarritzen duen magnitude fisiko bektorial bat da, partikulak denbora-unitatean duen desplazamendua definitzen duena. Matematikoki, eran adierazten da eta definizio hau du:\nBektore horrek berezitasun bat du ibilbidearekin batera duen norabideari dagokionez. Hain zuzen ere, ibilbidearen puntu guztietan abiaduraren norabidea ibilbidearen ukitzailearena da, alboko irudian erakusten den bezala.\n=== 1.5. Azelerazioa ===\n''Azelerazioa'' abiaduraren aldaketa zehazteko definitzen den magnitude fisiko bektorial bat da. Hain zuzen ere denbora-unitatean abiaduraren balio bektorialean gertatzen den aldaketa zehazten duena. Denboraren funtzioa da, , matematikoki honelaxe definitzen dena:\nBektore honen norabideari dagokionez, higidura zuzenaren kasuan ibilbidearen norabide berbera du; baina higidura kurbadunaren kasuan, azelerazioak beti dauka barrualderako norabidea. Hori dela eta, azelerazioaren kasuan bi osagai definitu ohi dira: ''azelerazio normala'' <math>(a_n)</math> ibilbidearen puntu bakoitzaren kurbadura-zentrorantz zuzenduta dagoena, eta ''azelerazio tangentziala'' <math>(a_t),</math> ibilbidearen ukitzailearen norabidea duena.\n=== 1.6. Momentu lineala ===\n''Momentu lineala'' (''higidura-kantitatea'' ere deitua) partikularen masaren eta abiaduraren arteko biderkadura da. Magnitude bektoriala da, masa eskalarra baita, eta abiaduraren norabide bera dauka. Normalean <math>\_boldsymbol p</math>''' '''sinboloaz adierazten da:\nDinamikan higiduraren izaeran eragiten duten bestelako magnitude batzuk aztertzen dira bereziki indarrak. Horiez gain, ''lana'' eta ''energia'' bezalako magnitude berriak ere erabiltzen dira. Baina horien arteko erlazioak ulertzeko, lehenik eta behin higiduraren legeak ezagutu behar dira.\n=== 2.1. Indarra ===\nPartikularen azelerazioa sorrarazten duen magnitudeari ''indarra'' deritzo. Magnitude bektoriala da, <math>\_boldsymbol F</math> sinboloaz adierazi ohi dena, azelerazioarekin duen erlazioa <math>\_boldsymbol F = m \_boldsymbol a</math> izanik. Beraz, indarra eta azelerazioa norabide bereko bektoreak dira, proportzionaltasun-konstantea partikularen <math>m</math> masa izanik.\n=== 2.2. Higiduraren legeak ===\nHiru dira partikularen higidura arautzen diren legeak. Hauexek dira:\nHiru lege hauek arautzen dute dinamika guztia. Isaac Newtonek proposatu zituen lehen aldiz ''Philosophia Naturalis Proncipia Mathematika'' liburuan, zeina 1687an izan baitzen argitaratua lehen aldiz. Horregatik, Newtonen legeak deritze.\n=== 2.3. Lana eta energia ===\nFisikaren arloan ''lana'' lana deritzo indarraren eta indar horrek irauten duen bitartean sortzen den desplazamenduaren arteko biderkadura eskalarrari. Beraz, lana magnitude eskalarra da, <math>W</math> sinboloaz adierazi ohi dena. Lan kontzeptuarekin loturiko beste magnitude interesgarri bat dago: energia. Izan ere, sistema fisiko baten energia da lana egiteko ahalmena. Magnitude eskalarra da eta <math>E</math> sinboloaz adierazten da.


Duintasunez | Nessun dorma\nHasiera » musika kritika » Duintasunez\nFitxa: Operaren Lagunen Bilboko Elkarteak antolatutako Verdi-ren ‘I Masnadieri’ opera. Bilbao Orkestra Sinfonikoa. Zuzendaria: Miguel Ángel Gómez Martínez. Bilboko Operaren Abesbatza. Zuzendaria: Boris Dujin. Bakarlariak: Aquiles Machado (tenorea), Marta Torbidoni (sopranoa), Vladimir Stoianov (baritonoa), Mika Kares (baxua), Juan Antonio Sanabria (tenorea), Petros Magoulas (baxua), Alberto Núñez (tenorea).\nOLBEk ireki du bere 66. denboraldia gutxitan antzezten den Verdi-ren titulu batekin, I Masnadieri operarekin hain zuzen ere. Lan honen arrakasta txikiaren arrazoiak sinpleak dira. Alde batetik, Verdi-ren jenialtasuna eta musikaltasun oparoa modu zurbilean agertzen dira obra honetan; beste alde batetik, libretoa ez dago erabat biribilduta, sinesgarritasuna falta zaio, eta istorioak ez du publikoa harrapatzen. Baina badago arrazoi bat OLBEk opera hau aurtengo egitarauan eskaintzeko. 2006. urtean elkarte honek hasiera eman zion ‘Tutto Verdi’ izeneko proiektuari, konpositore honen opera guzti-guztien emanaldiak emateko. Urtero-urtero garatu da proiektua eta, I Masnadieri kontutan harturik, hiru opera bakarrik falta dira antzezteko (28 dira guztira).\nAldi honetan, ezingo genuke esan emanaldi bikaina izan zela denboraldi honetako hasierakoa, baina bai eman zigula disfrutatzeko aukera, puntu bateraino.\nHasteko, eszenografia soila, zertxobait aspergarria eskaini zuen Federica Parolinik. Ondo dago minimalismoa, baldin eta helburu artistiko konkretu batekin erabiltzen bada. Baina agian opera honetan soiltasun horrek pobrezia zirudien.\nBestalde, askoz gehiago espero genuen, dudarik gabe, Aquiles Machado tenore venezuelarrarengandik. Abeslari distiratsu eta elegantea gogoratzen nuen, erraz kantatzen duena, baina Euskalduna Jauregian topatu genuena ez zen tenore seguru bat. Ertaineko erregistro ederra du, hori bai, baina zalantzak izan zituen agudoetan, eta interpretatzerakoan ez genuen aise sentitu. Marta Torbidoni soprano italiarra, ordea, askoz erosoago ikusi genuen taula gainean. Agilidade politak egin zituen eta ahots garbi eta ondo proiektatua entzun genuen.\nVladimir Stoianov baritono bulgariarra, Francesco-ren rolean, eta batez ere Mika Kares baxu finlandiarra, Massimiliano-ren paperean, sakontasunez aritu ziren. Txalo galantak lortu zituzten.\nBai Bilbao Orkestra Sinfonikoak, bai Bilboko Operaren Abesbatzak, garbitasunez bete zituzten beren lanak. Miguel Angel Gómez Martínez zuzendariak soinu-oreka ona lortu zuen.


Kafe-tertulia aberasgarria euskalduntze prozesuan ari diren Lizeoko gurasoekin\nKorrikaren testuinguruan, atzo, astelehena 27, kafe-tertulia interesgarria bezain goxoa burutu genuen euskalduntze prozesuan ari diren Lizeoko gurasoekin. Helburu bikoitza zuen ekimenak: batetik, guraso horiek gure hizkuntzaren alde egiten ari diren ahaleginari balioa ematea; bestetik, eta hain justu, Lizeo moduan, eskerrak ematea esfortzu horrengatik.\nAtzodanik, hilak 23, Herbehereetako 22 ikasle daude Lizeoko Batxilergoko lehenengo mailako beste hainbeste ikasleren etxeetan. Astebete emango dute gurean, datorren ostegunera arte, Lizeoak Roermond hiriko Bisschoppelijk College Broekhin institutoarekin elkarlanean antolaturiko Eskola Trukearen 13. aldiaren baitan.\nAdimen Emozionala: gurasoentzako aurkezpenak\n2012-2013 ikasturtean, gure hezteko estiloa edota kultur marka hobetu nahian, Adimen Emozionalaren alde apustua egin genuen. Ikusirik ekimen honek gure hezteko prozesu horretan eskaintzen duen onura, harrez gero asko dira norabide horretan emandako urratsak.\nUrrats horietako bat Adimen Emozionalaren ekimena gurasoei luzatzea izan da, azken batean helburu partekatua baitugu: ikasleak eta beraien garapen pertsonala sanoa eta aberatsa.\nKIVA: gurasoentzako aurkezpenak\nOtsailean Gelaburuen Foroa bildu zen Lizeoko liburutegian. Parte hartzea da Lizeoaren oinarrietako bat eta deialdiari gelaburuek emandako erantzuna ikusita zuek ere garrantzia handia ematen diozuela nabari da. bejondeigula!!\nBi izan ziren hizketagaiak. Alde batetik, martxan jarri berri dugun KiVa egitasmoaren berri eman genuen. Azalpena emateko erabilitako aurkezpena eskuratzeko aukera daukazue esteka hauen bidez. Bestetik, zirkularrak emailez bidaltzearen inguruko hobekuntzak jaso nahi izan genituen. Ekarpen interesgarriak egin zituzten gelburuek.\nIkastolako ateak herrigintzari zabalik\nIkastolako ateak herrigintzari zabaltzeko erabakia aspaldi hartu zuen Lizeoak. Horren azken adibidea daukazue honakoa. Lizeoko ikasle ohiak dituen Haatik dantza konpainiaren azken proiektuko bideo zati bat Antxoko ikastolan grabatu zen iragan asteburuan.\nBejondeizuela gizarteari egiten diozuen kultur ekarriagatik!


Oinarritik gora — Gaztezulo\nOinarritik gora https://www.gaztezulo.eus/albisteak/oinarritik-gora https://www.gaztezulo.eus/albisteak/oinarritik-gora/@@download/image/kiko_jauregi_1385647707.jpg\nUmetako gurariak heldutasunean egi bilakatzea ez da erraza izaten zenbaitzuentzat. Ez da Kiko Jauregi Bereziarturen (Beasain, 1973) kasua, orduan finkatutako ildoari jarraitzea lortu baitu aktore eta bikoizleak.\nHaurtzaroan ameslari hutsa zela kontatzen du, "artista mundua" bizi nahi zuela eta berdin zitzaiola zein alorri heldu. "Flamenko dantzarietatik hasi eta pailazoetaraino, denak erakartzen ninduen". Gerora, koxkortu ahala, bikoizketa eta antzerkia probatu zituen, eta horrek ahotsa kontrolatzen lagundu zion, antzezpenean oso garrantzitsua den alderdia. Hala, urrats bat gehiago eman eta Goenkaleko Ioseba sendagilearen papera eskuratu zuen 1996an. Eta geroztik ezin izan ditu bata zuria eta fonendoskopioa gainetik kendu. "Mediku bat behar duten bakoitzean deitzen didate. Ospitaleko sekuentziak soilik grabatzen ditut, eta bereziki faltan botatzen dudana beste aktoreekin topo egitea da".\nGoenkalek ezagun egin badu ere, eta inor gutxik jakin arren, Superbat saioko Trikiflash pertsonaia haragitzeaz ere arduratu zen Jauregi 90eko hamarkadan. "Une hartan Bilin-Bolonka eta Galaktika saioetan nenbilen, eta Superbat programa prestatzen hasi zirenean froga bat egin zidaten". Halaxe hasi zen haurrentzako edukidun euskarazko saio arrakastatsuan, larruzko traje gorria eta kaskoa soinean, eta oso ongi pasatzen zuela aitortzen duen arren, grabazioak gogorrak zirela azpimarratzen du, "kroma edo pantaila berdearen aurrean grabatu behar izaten genuelako". Kaskoa, gainera, etxean gordetzen omen du, oroigarri gisa.\nEgun Binahi agentziako zuzendaria zara, arrebarekin batera. Nola abiatu zenuten agentzia?\n2006an sortu genuen, Donostia aldean horrelako agentzia baten beharra zegoela sumatzen genuelako. Donostiako Egia auzoan dugu egoitza, eta oso gustura gabiltza. Uneotan urtarrilean grabatuko den film baten castingarekin ari gara, baita Gabonetako spoten castingekin ere. Hainbat ikastaro ere eskaintzen ditugu, hala nola, Bikoizketa, Kamera aurreko interpretazioa, Kantua eta Haurrentzako antzerkia.\nGazteen eskaria zenbatekoa da Euskal Herrian? Eta eskaintza?\nKontua apalduta dabil azkenaldian, baina pixkanaka zer edo zer ateratzen da. Gainera, gazteak proiektu ezberdinetarako prestatzen ditugu: telebistako saioetarako, film eta spotetarako… Halaber, weberako saio bat prestatzen ari gara antzerki ikasleekin.\nAsko dira beren seme-alaba txikiek gaztelaniazko ala ingelesezko marrazki bizidun atzerritarrak eta gainera, ez bereziki didaktiko eta gomendagarriak, kontsumitu beste erremediorik ez dutela salatzen duten gurasoak. Haiekin bat zatoz?\nErabat, pena izugarria ematen baitit uneotan ETB nola dagoen ikusteak. Ez du zerikusirik Superbat edo Bilin-Bolonkako garaiekin. Ez dute haurrentzako ezertxo ere egiten... ez haurrentzat ezta helduentzat ere.\nEpe labur nahiz luzean, zein proiektu dituzu esku-artean?\nBikoizketarekin jarraitzen dut, eta film pare baterako paper txiki batzuk ere baditut. Eta noski, Binahin klaseak eta castingak egiten jarraituko dut.


Yolanda Sala, jatetxe-arloko dietista-nutrizionista aditua | Consumer\nYolanda Sala, jatetxe-arloko dietista-nutrizionista aditua\nOngi diseinatutako sukalde batek familiaren elikadura hobetzen du\nYolanda Salak eten bat egin zuen Espainiako dietetika eta nutrizioaren arloan. Lanbidearen aitzindaria da, eta erreferentea dietista-nutrizionisten belaunaldi askorentzat. Bera bezala, hainbat pertsona joan ziren 1980aren amaieran Nancyra (Frantzia), dietetika eta nutrizioan trebatzeko aukera bakar gisa. Bere lanbidearen benetako dedikazioa dela eta, dietista gisa finkatu da, eta esperientzia zabala sortu du dietetikaren hainbat arlotan (klinika, elikadura-hezkuntza, komunikazioa irratian, prentsan eta telebistan, baita zenbait argitalpen argitaratzea eta egitea ere), jatetxe-arloko aholkularitza dietetikoan jarri aurretik.\nSukaldaritzaren arloan espezializatzeko bokazioa lanbide hastapenekin lotuta dago, “Berrezarkuntza kolektiboaren elikaduraren kalitatea” izeneko masterra egin zenean. Elikagai-sektore horretan egindako lanari esker argitaratu zuen liburua ‘Sukaldaritza kolektiboa. Instalazio, lokal eta ekipamenduen plangintza’ elikagaiak antolatu, ekoitzi, eraldatu, kontserbatu eta banatzeko teknika berriei buruzko informazioari dagokion hutsuneari erantzuteko asmoarekin. Horren irakurketa baliagarria da bai unibertsitateko karrerako ikaslearentzat, dietistarentzat, sukaldaritzako chefarentzat, sukaldaritza kolektiboko enpresetako gerente eta zuzendarientzat, bai zaharberritze kolektiboan parte hartzen duten beste profesional batzuentzat (arkitektoak eta ingeniariak, besteak beste).\nGaur egun, erantzukizuneko karguak bateratzen ditu, hala nola Dietista-Nutrizionisten Espainiako Elkartearen (AEDN) koordinazioa, eta aholkularitza teknikoa sukaldaritza sozialean eta komertzialean elikadura-zerbitzuak instalatzeko, kudeatzeko eta antolatzeko.\nZuk arkitekto batekin lan egiten duzu. Nola sortzen da lan-tandema arkitektoaren eta dietista-nutrizionistaren artean?\nDiziplina anitzeko talde gisa lan egiteko modu hori ez da oso ohikoa; Frantzian baino ez da existitzen, aitzindaria beti, eta gu jarduera-ildo horretan gaude. Proiekturen batean bat egitean sortzen da, eta Bartzelonako Unibertsitateak (UB) Zaharberritze kolektiboaren diseinua irakasgaia emateko agintzen digunean finkatzen da. Jordi Montañés goi-mailako arkitektoa, harekin lan egiten duena, zaharberrikuntza kolektiboan eta komertzialean aditua da, eta bere arkitektura-hizkuntzarekin bat egiten du zaharberritzeari dagokiona, eta, hala, modu arinean lagundu eta uler dezakegu.\nZein da dietista-nutrizionistaren balio erantsia zaharberritze-proiektuetan?\nProiektuaren diseinuan jaso da laguntza, elikagaien kudeaketaren ikuspegitik ebaluatu baitira instalazioen behar guztiak, lanaren antolaketa, kudeaketa, banaketa eta, batez ere, arriskuen kontrola, higienea eta jasangarritasuna. Horrek ohiko lan-prozesua alderantzikatzen du. Lehenik eta behin, proiektu betearazle osoa egiten da, eta, ondoren, obraren eta instalazioen lizitazioa.\nHainbesteko garrantzia du dietista-nutrizionistak diseinuaren eta plangintzaren lehen faseetan?\nBai. Proiektu integral batetik abiatzen da, eta bertan, aldez aurretik, behar operatibo guztiak ebaluatzen dira: erosketaren kudeaketarekin zerikusia duen guztia (instalazioaren eta haren ingurunearen egoera, erabiliko diren elikagaien gamak, salgaien kontrola, biltegiratzea) eta ekoizpeneko lanak (elikagaien, langileen, tresnen eta ekipamenduen antolaketa, manipulazioa eta higienea, etab.). ). Puntu horiek oso garrantzitsuak dira sukalde baten kudeaketan, eta berezitasun bat eskatzen dute haren garapenean eta kontrolean, eta hor eman dezake bere profesionaltasuna dietista-nutrizionistak. Egoera horiek a priori kontrolatzen ez badira instalazioaren hasierako proiektuan, gero porrot egin duten proiektuen ondorio dira, eta birmoldaketak egitera eta enpresei karga ekonomikoak jartzera behartzen dute.\nZein dira lehengoratzeko instalazioetan antzemandako akats ohikoenak?\n“Birziklatzeko eta jasangarritasunerako aurreikuspen eskasa errepikatutako akatsak dira zaharberritze-instalazioetan”Mila kasu konta ditzake: elikadura-zerbitzu bateko gurdi anitzak garbitzeko leku egokirik eza; instalazio batzuetan neurriz gaineko espazioak edo guztiz kontrakoa; izan ere, beste batzuetan, gutxi dira, baina lan-premia berberak dituzte, etenak dituzte ekoizpen-fluxuan; sukaldean gurutzeak eta itzulkinak izatea, “aurreranzko martxa” betetzen ez den tokian. Zaborretarako irteerarik eta kamerarik ez izatea eta, batez ere, birziklatzeko eta jasangarritasunerako aurreikuspen gutxi izatea ere akats errepikatuak dira.\nHauek dira azkenak: lanaren antolaketa txarra, laneko baja errepikakorrak eragiten dituzten laneko arriskuak, estresa eta elikagaien ondoriozko toxiinfekzioen arrisku handiagoa, baina, batez ere, instalazioaren errentagarritasun ekonomiko txikia.\nAKPKA (arriskuen azterketa eta kontrol-puntu kritikoak) betetzen da?\nInstalazioaren proiektua hasi zenetik instalazio, ekipo, elikagai eta manipulatzaileei lotutako arrisku fisikoak, kimikoak eta biologikoak aurreikusi ez badira, oso zaila da AKPKA erraz ezartzea eta, batez ere, ebaluatzeko moduan. Ondorioz, AKPKA, elikagaien segurtasunerako tresna eraginkorra den aldetik, zaila eta zaila da langileek egunerokotasunean betetzea.\nZer akats antzematen dituzu alderdi higienikoan?\n“Erakunde eskasak eskaintza gastronomiko osasungarria eta kalitatezkoa bermatzeko aukera mugatzen du”Askotan, praxi txarra eta zeregin bakoitzerako espazio, ekipamendu eta tresna egokirik eza. Materialek leku bakoitzak behar duen garbiketa eta desinfekziorako ez laguntzea beste gabezia bat da, baita ekipamenduen eta akaberen kokapen desegokia edo desegokia ere.\nLanean ekipamendu eta antolaketa egokirik ez dagoenez, ezin da eskaintza gastronomiko osasungarria bermatu, kalitate konstantekoa eta ongi egindako produkzio fitxekin. Era berean, ez da bermatzen higiene kontrol zorrotza egin daitekeenik, horrek dakarren osasun arriskuarekin.\nAholkularitza indibidualagoan, sukaldea sortu edo aldatzean, materialen diseinua, kolorea eta kalitatea ez direla kontuan hartu behar iradokitzen dute. Nabarmendu du garrantzitsua dela eraginkortasunarekin eta erosotasunarekin asmatzea, sukalde berriak janaria prestatzen lagun dezan. Hainbeste eragiten du horrek?\n“Ekipamendu eta tresna egokiekin, familiako beharren araberako plater gozo eta azkarrak lortzen dira”Etxeko sukaldeetan funtsezkoa da eraginkortasuna, familiaren beharren idiosinkrasia errespetatuko duena eta ahalik eta baliabide egokienekin behar bezala elikatzen lagunduko diena. Kasu askotan, sukalde ederra izaten da, baina ez oso praktikoa, eta ez du uzten familiako elikadurak behar dituen platerak prestatzen. Ongi diseinatutako sukalde batek etxeko elikadura hobetzeko aukera ematen du. Janaria prestatzeko edo erosteko denbora gutxi badago, edo sukaldaritzako artea ondo ezagutzen ez bada, baina beharretara egokitutako ekipamendu eta tresnak badaude, familiaren elikadura-beharrak aseko dituzten plater gozo eta azkarrak lor daitezke.\nSukaldea diseinatzean, familiako kideren batek dieta berezia egiten badu, zertan zehazten da ideia hori? Egoste-metodo egokienak aukeratzeari dagokio?\nHala da, kontuan hartu beharreko zerbait da, eta egoera sakon aztertu behar da, familiari laguntzeko. Ekipamenduak zehatz-mehatz aukeratuko dira, eta, alde horretatik, funtsezkoa da dietista-nutrizionistaren zeregina proiektuan egotea. Ikusmena galdu berri zuen pertsona baten eskaera izan genuen, eta sukalde bat jartzea nahi genuen, sukaldean aritzean arazoa izan ez zedin. Oso motibatzailea izan zen.\nPosible al da suteei xafla gehiago jartzea dieta hipokalorikoa egiten dutenentzat edo dieta zaindu nahi dutenentzat?\nHori irtenbide egokia izan daiteke, baina, gainera, gaur egun badira lurrunetan egosteko, olio gutxirekin frijitzeko eta abarretarako aparatuak. Gomendagarria da profesionalaren aholkua eskatzea, ekipamendu batzuek besteek baino prestazio gehiago eta hobeak baitituzte.\nDespentsan agertzeak eta ordenatzeak duen garrantzia azpimarratzen du. Zer gomendatzen du ikuspuntu dietetiko eta higienikotik?\n“Etxean behar bezala biltegiratuta, elikagaien mantenugai-galera minimizatzen da”Erosten ditugun elikagai freskoak, dagoeneko landarean ez badaude ere, izaki bizidunak dira. Horrela, ahalik eta modurik egokienean tratatu behar dira, etxean biltegiratzean ahalik eta elikagai gutxien gal dezaten eta nahi ez diren prozesu kimikoak gara ez ditzaten. Produktuen errotazio ezin hobea ezartzea eta elikagaien kontserbazio ona (tenperaturak, iraungipena) errespetatzea beti izan behar da kontuan.\nSukaldaritza aukeratzean, zer alderdi dira saihestezinak?\nJordi Montañés arkitektoak, berarekin lan egiten duenak, beti esaten du beretzat funtsezkoa dela “sukaldaritza osotara integratuta egotea”: oso ondo kokatuta, etxearen berotasuna izatea eta familiaren bizipenak onartzea. Horrez gain, familia-elikadura egokiena eta osasungarriena izan dadin, norberaren eta beharrezko lanak egiteko aukera eman behar digu.\nBehin eta berriz esaten du, janaria prestatzean, botatzen dituzten substantziak (kea, usainak…) bezain garrantzitsua dela elikagaien prestaketa eta manipulatzen diren tokia zaintzea, higiene egokia izateko. Zein dira toxikomanoak saihesteko sukaldaritzaren alderdi kritikoak?\nZikinkeria, hezetasuna eta tenperatura handia dauden tokietan, elikagaien ondoriozko toxiinfekzioak sor daitezke. Zaborrekin eta hondakinekin zerikusia duen guztia ere zaindu behar da, sukaldeko puntu kritikoa izan ez dadin.\nSUKALDARITZA ETA ELIKADURA JASANGARRIA\nYolanda Salak lan egiten duen Montanyes & Associats arkitektura-kabinetetik gaur egun garatzen ari diren ikerketa- eta lan-ildoetako bat hauxe da: sukalde kolektiboak edo partikularrak ezartzea, ingurumenarekin iraunkorrak diren gune gisa, “bai gaur egungo sukaldeetan, bai sukalde berrietan”. Adituak azaldu duenez, “sukaldea da energia gehien kontsumitzen den tokia eta sortzen ditugun hondakin gehienak sortzen dituena”. Horregatik, instalazioak diseinatzean, “funtsezko printzipioa da ekipamendu kopurua eta mota gure beharretara egokitzea”. Era berean, nabarmendu du “erosketa- eta sukalde-maiztasuna zein izango den jakiteak lagundu egiten duela jaki-biltegiaren edukiera eta erabili beharreko hozkailu-mota erabakitzen”.\nSukaldean erabili beharreko energiak beharren arabera aztertuko dira eta ezarpenaren, kontsumoaren eta mantentze-lanen kostua kontuan hartuko da. Dietistaren arabera, horri esker, “askoz ere gutxiago kontsumitzen da, eta, aldi berean, solidarioagoa da ingurumenarekin eta etorkizuneko belaunaldiekin”.\nYolanda Salak proposatu du iraunkortasuneko planteamendu hori bazkaltzeko modura estrapolatzea, modu horretan zentzuzkoagoa eta ingurumenari gutxiago erasotzen diona izan dadin. Haren iritziz, aldaketa txikienak “gure sukaldaritza tradizionalera itzultzea, bertako elikagaiekin, gure dieta mediterraneoan gomendatutako elikagaiez osatua”. Aldaketa horiek, batez ere, “barazkiak, arraina eta haragia proportzio egokian, fruta eta zerealak, oliba-olioarekin (oso gurea, baina neurriz)” hartzean datza. Janaria baretu egin behar da, atsegingarria eta zentzumen guztietan motibagarria.\nhigiene alimentaria-eu zaharberritze


Halaber, nabarmendu dute “2.200 pertsonak saltoki gune handietan lan egiten dute, haien soldatak merkataritzako hitzarmen probintzialak markatzen duena baino baxuagoak dira eta inork baino gehiagok ematen dute lanean”, gehiengoek hilean 500€ baino gutxiago irabazten dute. “Kontratu ezegonkor guztietatik -azpimarratu dute-, %60 emakumeenak dira”.\nTestuinguru honetan, 2.007tik 2.012ra bitartean ezkerraldean 2.049 denda itxi behar izan zituzten. Gaur egun, “biztanleen %6,5 pobrezian bizi dira eta heren batek zailtasunak ditu hil amierara iristeko”. 2013 urtean zehar, 608 familia -astean 12- etxetik kaleratu zituzten.\nEgoera larri honen aurrean, ohiko manifestazio hau gobernuak eta kapitalak langileriaren aurka bultzatzen dituzten neurrien kontrako garrasi bihurtu da. Zentzu honetan, martxa antolatu duten sindikatu eta eragile sozialek adierazi dute “krisialdi ekonomiko batean, gaur egungoa bezala, gure gizartean dagoen sekulako gastu militarra onartezina da”.\n“Gure lan eta gizarte eskubideak murrizten dizkigutenean, aurrezte ekonomikoa lortzeko aitzakia erabiliz, baliabide publikoen eralketa ikusten dugu gudak finantzatzean, militarismoan eta armamentua erostean”, azpimarratu dute.


Euskalmet - Wikipedia, entziklopedia askea.\nEuskalmet - Euskal Meteorologia Agentzia Eusko Jaurlaritzaren meteorologia agentzia da. Gasteizko Miñaoko teknologia parkean du egoitza. Bere zereginak, Euskal Herria osorako eguraldiaren prebisio eta mapak, prezipitazio, tenperatura eta radarren datuak eskeintzea dira. Horrez gain, itsasoaren egoera eta bost egunerako iragarpenak ere ematen ditu.\nBere webgunean Euskal Autonomia Erkidegoan zehar banaturiko estazio meteorologikoetako datuak kontsulta daitezke. Euren artean, jausitako prezipitazio, neurturiko tenperatura eta atmosferako hodeien egoera. Datuok hamar minututako maiztasunarekin eguneratzen dira. 2005an Euskalmetek prezipitazioen intentsitatea aztertzeko radar bat ezarri zuen Arabako Kapildui mendian.\nEuskal Herriko eguraldiaren iragarpena\nAzken aldaketa 31 martxoa 2021(e)an, 08:05(e)tan\nOrriaren azken aldaketa: 31 martxoa 2021, 08:05.


balbula: Patxi Baztarrika: "... jarreraren kontua, nik uste klabea dela horretan...."\nostirala, apirila 20, 2018\nPatxi Baztarrika: "... jarreraren kontua, nik uste klabea dela horretan...."\nJarrai dezagun aletzen á-ideiak zein Sarasolak eta Baztarrikak azaldu an kolokio hemen aipatua. Hartara, entzun berriro audio-zati hau:\nHor, Patxi Baztarrikak aipatzen dú puntu bat zein zaión iruditzen klabea afin bideratu arazoa, eta dá jarrera, alegia, zéin jarrerarekin egiten zaion aurre i-arazoa.\nEta nik uste ze Patxi Baztarrikak, berriro ere, bete-betean asmatzen duela. Behar da jarrera linguistiko ireki eta garatzailea, eta jarrera hori gauza dadín an estruktura konkretuak, behar da giro linguistiko egokia, giro linguistiko eraikitzailea, eta ez gaiztoa (gaiztotua). Kolokioak jarraitzen du:\nIbon Sarasola: "Zeinen jarrera? Itzultzailearen jarrera edo idazlearen jarrera, eman dezagun?"\nPatxi Baztarrikak: "Itzultzailearen jarrera, bai, bai."\nEta jarrera orokor kruzial hori (ki bideratu soluzioa), nóndik sortzen da? Esan nahi baita: Zéin dira aipatutako giro linguistiko horren erantzule nagusiak? Ba, hizkuntzalariak, maila teorikoan, eta euskaltzainak, maila praktikoan.\nIkus zer nioen an sarrera titulatzén ⇶ Aldez akademia iradokitzailea, ez araugilea (2006), non mintzatu nintzen gáin erantzukizuna e-hizkuntzalariak afin sortu giro linguistiko egoki bat non euskaltzainek (eta bestek) ahalko zutén aztertu eta proposatu bide eraikitzaileak:\nGiro horretan gaur egun, inportantzia handia dute hizkuntzalariek; zeren, zuzenean edo zeharka, hizkuntzalariak dira erantzule nagusiak hon giro linguistiko eraikitzaile edo perbersoa zein nagusitu daitekeen barne hizkuntz akademia bat noiz aztertzen eta proposatzen bidearen ardatz nagusiak. [Balbula, 2006]\nEta hauxe nioen an artikulua titulatzén ⇶ Sintxigintzaren norabide komunikativoa (Senez, 2015), non berriro aipatu nuen a-erantzukizuna e-hizkuntzalariak ki sustatu giro linguistiko egoki bat non itzultzaileek, zuzentzaileek, irakasleek, idazleek... ahalko zuén landu bide eraikitzaileak:\nEta hizkuntzalariek beharko lukete iluminatu euskal sintaxigintzaren bide komunikativo hori afin itzultzaileek, zuzentzaileek, irakasleek edo edozeinek aurrera egin ahal izan erosoago. [Senez, 2015]\nGogora dezagun azkenik á-sarrera titulatzén ⇶ Bide bakarra (ITZUL-1) (2016), non hau:\nKontua da, gorago esan bezala, gradualki egitea, kritikoki baina aurrera bidean, oker egindakoak kritikatuz, baina ondo egindakoak sostengatuz eta landuz. Horretarako behar da giro egokia, eta hor berriro sartzen da Sarasolaren lanaren garrantzia handia [hor ari nintzen buruz Sarasolaren liburua titulatzén Bitakora kaiera] [Balbula, 2016]\nBai, Ibon Sarasolaren hitzek (eta Patxi Baztarrikaren hitzek ere) izugarri errazten dituzté opari linguistikoak (⇶ Opari linguistikoak (2018)) e-ze ekarri behar dituzté soluzio konkretuak.\nHalako erabilera puntualak [opari linguistikoak] bai ahal direla eskaini egun batetik bestera, eta noiz agertu, denok ulertu behar genituzke eskaintza horiek nola opariak, opari linguistiko ezin baliotsuagoak, zein beharko genituzke aztertu, landu eta, bere kasuan, gorde nola harribitxiak. [Balbula, 2018]\n5: Ibon Sarasola: "...ez gara konpetitiboak, oraingoz behintzat..."\n6: Patxi Baztarrika: "... ez daukat soluziorik? ba, aurkitu egin behar dut, eta asmatu egin behar dut, bidurrik gabe"\nposted by Jesus Rubio at ostirala, apirila 20, 2018


Google-eko beste App-ak – KZblog\nGoogle-k aplikazio asko eta asko ditu, eta ezagutzen ditugun aplikazio horiek askotan gure mugikorrean jarrita etortzen dira. Horregatik, Gmail, Maps, Fotos eta Drive bezalako aplikazioak ezagutu eta erabiltzen ditugu gure eguneroko bizitzan. Hala ere, denok erabiltzen ditugun aplikazio hauez gain, Google-k ere bestelako aplikazio gehiago ere ditu.\nGaur KZguneatik Google-k sortu dituen aplikazio ezezagun eta hoberenei buruz hitz egin nahi dizuegu. Baliteke dagoeneko aplikazio hauek ezagutzea, baita zure egunerokotasunean erabiltzea ere, baina seguru gaude hauetako baten bat interesgarri izango zaizula.\nEzagunak ez diren Googleko bost aplikazio onenak\nEntzuteko arazoak dituztenei lagunduko dien aplikazioa da. Aplikazioak inguruko zaratak elkarrizketarengandik banatzen ditu, entzun nahi dugun horretan kontzentratzeko. Elkarrizketen bolumena igotzeko eta jaisteko aukera eskaintzen du, eta horretarako, aurikularrak zure mugikorrean konektatu besterik ez duzu egin behar.\nGure egunerokotasunean erabili ahalko dugun beste aplikazio bat izan daiteke Motion stills. Bideo motzak erabat geldirik grabatu ahalko dituzu aplikazio honekin, baita mugimenduan grabatuta baldin badaude ere. Aplikazioa gomendagarria izan daiteke, bideoak grabatzeko eta Instagrameko Historietara igotzeko ohitura baldin baduzue, profesional mailako emaitzak lortuko baitituzue.\nEntzuteko arazoa duten pertsonei laguntza eskaintzea da helburu nagusia. Mugikorrak entzun egiten du, eta entzundakoa testu bihurtzen du. Elkarrizketa bat edo ohar bat ere izan daiteke, izan ere, hitzez esandakoa, idatzizko hitzetan bihurtzen du. Gainera, soinuak identifikatzen ditu, ondo entzuten ez duten horiei ohartarazteko.\nAstronomia gustuko dutenentzako aplikazio gomendagarria. Sky Map-ekin planetarioa zuen mugikorrean izango duzue. Mugikorra zerura begira jarri eta mugikorreko sentsoreen bidez, zuen gainean dauzkazuen planeta eta izarrak zeintzuk diren azalduko dizkizue.\nGoogle-eko pantaila fondoak\nKalitatezko wallpaperrak nahi baldin badituzue, Google-k pantaila fondoak aldatzeko aplikazio hau eskaintzen dizue. Kalitatezko irudiak izateaz gain, originalak eta eskaintza handia aurki dezakezue. Aukeren artean, fondo finkoak eta animatuak eskaintzen dizkizuete. Zuen mugikorrak berezko estiloa izatea nahi baduzue, zuen pantaila fondoa aldatzen joan.\n“Google aplikazioak zure Smartphonean” ikastaroan izena eman eta zure egunerokotasuna erraztu dezaketen zerbitzuak erabiltzen ikasi\nNork KZgunea| 2019-12-06T02:15:43+02:00\t2019/12/06|Informatika eta Teknologi berriak, Orokorra|Iruzkinik gabe


Udalak diploma bana eman die gidabaimena euskaraz atera duten 43 herritarri\nBerriak Udalak diploma bana eman die gidabaimena euskaraz atera duten 43 herritarri\n2015/12/23, Asteazkena - 09:33\nEtxaniz Autoeskolak Udalarekin elkarlanean 2010etik eskaintzen du gidabaimena euskaraz ateratzeko aukera. Urtero, Udalak euskararen erabilera saritzeko xedez diploma bana ematen die gidabaimena euskaraz ateratzen dutenei. Ekitaldia gaur eguerdian izan da udaletxeko udalbatza aretoan eta 43 herritarrek jaso dute aitorpena, Nekañe Larrañaga Euskara zinegotziaren eta Etxaniz Autoeskolako zuzendari Uxoa Aizpururen eskutik.\n2009an argitaratu zen estrainekoz gidabaimena euskaraz ateratzeko beharrezkoa den materiala. Behin materiala esku artean izanda, Etxaniz Autoeskolak, Udalaren laguntzarekin, eskaintza berria martxan jartzea erabaki zuen.\nNekane Larrañaga Euskara zinegotziak gidabaimena euskaraz atera duten herritarrak zoriondu ditu eta Etxaniz Autoeskolari eskerrak eman dizkio azken bost urteotan egindako lanagatik.\nAurtengoez gain, 2010etik 2014ra, guztira 172 lagunek atera dute Etxaniz Autoeskolan gidabaimena euskaraz.\nDiplomez gain, ekitaldira gerturatu direnen artean, hiru afari zozketatu dira eta Aitor Andreu, Joakin Isuskiza eta Ander Irureta suertatu dira irabazleak.


Ibarretxeri lehen elkarrizketa lehendakaritza utzi zuenetik . diariovasco.com\nIbarretxeri lehen elkarrizketa lehendakaritza utzi zuenetik\n/ Sara Santos\n'La Noche En Jake' saioan eskainiko da eta Arantza Ruiz izango da elkarrizketatzailea\n11 noviembre 201610:40\n'La Noche En Jake' Arantza Ruiz-ek aurkezten duen elkarrizketa programa da. Gaurkoan, Juan Jose Ibarretxeren txanda izango da. Agirre Lehendakari Center-eko egungo buruak, Lehendakaritza utzi zuenetik eskaintzen duen lehen elkarrizketa izango da eta, besteak beste, Estatu Batuetako hauteskundeetako emaitzak izango dira aztergai.\nEuskal politikagintzako ordezkariak ere saioan izango dira, komunikabide nagusienetako kazetariekin batera Memoriaren Eguneko ekitaldi instituzionalak aztertzen eta Alderdi Popularraren faltaren inguruan jarduteko.\nAzkenik, indarkeriaren biktimek ere beren esperientziaren inguruan hitz egingo dute. Rosa Rodero, Idoia Zabalza, Gorka Landaburu eta Inés Nuñez-ek hain zuzen.\n'La Noche En Jake' gaur gauean izango da ikusgai, ETB2n.


Saio eta testigantza: Klasiko bitxi, arront klasiko\nEstá aquí: Colecciones Euskara Saio Saio eta Testigantza Klasiko bitxi, arront klasiko\nGoizuetako dokumentu zaharrak (1324-1918)Ideia eta balioen bestelako historia laburra\nKlasiko bitxi, arront klasiko\nSaio eta Testigantza 182\n/ 480 páginas\nAritz Galarragaren edizioa\nJoxemiel Bidador (Iruñea, 1970-2010) izen ezinbestekoa da honezkero gure literaturaren historian. Besteren gainetik, ikertzaile gisa euskal literaturaren historiografia osatzeko egin zuen ekarpen handiagatik. Hainbat idazle eta testu ahanzturatik atera zituen, edota, zuzenean, ordura arte ezezagun zirenak plazaratu.\nBestalde, maisuki uztartu zituen ikerketa zorrotza eta zabalkundea. Laurehun artikulu baino gehiago argitaratu zizkioten Euskal Herriko egunkari eta aldizkarietan. Adibidez, Euskaldunon Egunkaria-ko Nafarkaria gehigarrian, 1995etik 2001era, 262 guztira.\nHorietarik gehienak bildu ditugu liburu honetan, euskarazko testu-egileak aipagai dituztenak, euskarazko literaturaren nolabaiteko alde ezezaguna agerrarazten digutenak. Liburu hau ez baita euskal literaturaren historia ohiko bat, historia osotua, euskal literaturaren historia osatzera datorren liburua baizik.\nHain zuzen, euskal literaturaren B alde moduko bat da orriotan aurkituko duguna. Halakorik egon zitekeenik ez genuen uste. Bada, Bidadorrek erakutsi zigun.\nLiburuaren material osagarriaren doako deskarga\nKlasiko bitxi, arront klasiko (material osagarria)


Laburpena ( 197. zk.), 2015eko urriaren 16a, ostirala\nPDF (402 KB - 2 orri.)\nAGINDUA, 2015eko irailaren 23koa, Herri Administrazio eta Justiziako sailburuarena, Euskal Autonomia Erkidegoko Fundazioen Erregistroan Emaus Fundación Social fundazioaren estatutuetan egindako aldaketa onartu eta inskribatzeko dena.\nEBAZPENA, 2015eko irailaren 18koa, Unibertsitate eta Ikerketako sailburuordearena, Oxfordeko Unibertsitateko St Antony?s College-n ikertzaile bisitarientzat diru-laguntza bat esleitzen duena.\nEBAZPENA, 2015eko urriaren 2koa, Kultura, Gazteria eta Kiroletako sailburuordearena, 2015. urtean «Sormen Lantegiak» programaren barruan eman diren diru-laguntzak jakinarazten dituena.\nEDIKTUA, ezkontzaz kanpoko seme-alabentzako neurrietarako 585/2014 prozeduraren ondoriozkoa.\nEDIKTUA, 133/2015 hitzezko judizioaren ondoriozkoa.\nEDIKTUA, 625/2014 prozedura arruntaren ondoriozkoa.\nEDIKTUA, ezkontzaz kanpoko seme-alabentzako neurrietarako bideratutako 175/2015 prozeduraren ondoriozkoa.\nEDIKTUA, 696/2014 prozedura arruntaren ondoriozkoa.\nEDIKTUA, familia-zuzenbideari buruzko 145/2015 prozeduraren ondoriozkoa.\nEDIKTUA, 506/2014 hitzezko judizioaren ondoriozkoa.\nIRAGARKIA, Osakidetza-Euskal osasun zerbitzuko kontratu bat formalizatzeari buruzkoa, ondoko espedienterako «Osanaiako funtzionalitate berriak garatzea mugikortasunean lan egiteko».\nIRAGARKIA, Euskal Trenbide Sarearena, ETS-ko tuneletan argiztapenerako kableen lapurretaren kontrako sistema hornidurari buruzko lizitazioari buruzkoa.\nIRAGARKIA, Honen bidez jakinarazten da Teknologia eta Estrategiako zuzendariaren 2015eko uztailaren 27ko Ebazpena, dirua itzultzeko espedientea IG-2006/0000141 ebazten duena.\nIRAGARKIA, ur-aprobetxamendurako eskubidea amaitzeko dena.\nBERRIKUNTZA ETA IKERKETA SANITARIOKO EUSKAL FUNDAZIOA\nIRAGARKIA, Berrikuntza Ikerketa Osasuna Euskal Fundazioko (BIOEF) Patronatuaren presidenteordearen eta apoderatu orokorraren 2015eko urriaren 1eko Ebazpenari buruzkoa; ebazpen horren bidez eman zen argitara minbiziaren inguruko ikerketa-proiektuetarako laguntzen deialdia.


Bizitza bat bertso-paperetan\nBizitza bat bertso-paperetan –\nTestua: Bianditz Iraola Azanza (Rufino Iraolaren semea)\nEz da erraza eman didaten lana; bizitza bat bertso bidez azaltzea. Ez da erraza galdu berri duzun norbaiten unibertsoan murgiltzea, eta bizitza horren ibilbidea berriz egitea. Aukeratzeak baztertzea eskatzen duelako, eta aukeratzen hasita, zaila delako maite duzun norbaiten aspekturen bat kanpoan uztea. Eta sentimenduek, oroitzapenek, beste bizitza bat dute orain, eta unetik unera aldatzen dute maitatu duzun hura ikusteko modua. Eta denak besarkatu eta lotu nahi dituzu. Guzti horien artean, bertso hauek azaleratu zaizkit aita gogoratzean.\nDenetan lehenengoa, nire lehenengo bertsoa izan zelako, Marrotxeko Bautista Artanori jarritako bat. Bautista gizon handia zen, borobila, jatun ona. Umore onekoa, eta bromazalea. Ezin dut bere irudi garbirik oroitu, baina beti buruan ibili izan dut aitak egin zion bertso hau:\nArtano, zure konduta\ntatxa gabea duguta,\ngradu handia izango duzu\ngiltzak eskuan hartuta\natezain hantxe jarriko zara\nSan Pedro kenduta.\nLau bat urte izango nituen, eta kalean topatzen genuen bakoitzean, aitak galdetzen zidan ba ote nekien zein zen: “Bertsoa badakik, ba! Kantaiok”. Auskalo zenbat aldiz kantatu nion bertsoa Bautistari, eta beti lehen aldian entzun izan balu bezala hunkitzen zen. Gero, eskua ematen zidan, eta sena banuela esan.\nSekula ikasi dudan lehen bertsoa izan da, eta ahaztu ez badut, liluratu izan nauelako da. Ez nekizkien hitzak zituen, zuten hotsa gustatzen zitzaidan, eta zeruaren eta San Pedroren irudia ezin nuen egin, are gutxiago atearena eta giltzena. Gaur oraindik hori dena barruan dut: nola irudikatzen nuen zerua eta ondorengo bizitza. Badirudi aitak berak beti izan dituen kezkak niri ere txikitatik sartu zizkidala.\nIzan ere, aitaren alderdi bat eta bakarra nabarmentzekotan, horixe izango litzateke: galderak sortzen zitzaizkion une oro, eta galdera horiei erantzuna bilatu nahirik bizi izan da beti. Askotan piztiatzat deskribatu izan du behar hori, eta pentsamentua itzaltzea kostatzen zaigunok badakigu zer den hori.\nNire kantu liburua (1977ko azaroa)\nLo harrarazteko droga\nNire malkoek sarri\ngaur ederrago zara\nmalko eta guzti;\njoan deneko urte\nnegarrak ez nau eta\nBizitzak badu berez\nhorrek bultzatzen gaitu\nNahiz hitzak zuzendu\nbarrena lasai behintzat\nNondik natorren ez dakidala,\naurrean eta atzean.\nOinak lurrari josiak, baina\narima, apika, haizean.\npentsamenduak jotzean. (bis)\nGoizik inondik ez da ageri,\nbizi gara arratsean,\neta arrazoiak ez du etzan nahi\nfedearen ohantzean. (bis)\nNik gogoeta egin izan dut\nzeruaz eta munduaz\n(nire buruko entendimentu\nJainkoa edo delako Horrek\negin duen absurduaz,\nodol, izerdi ta suaz,\ngizonaren helburuaz. (bis)\nEsaten dena, dena denetik\naparte mila leguaz…\nOraindik gabiltz kobazuloko\nhormatzarrak laztanduaz. (bis)\nEz zen gizon iluna, hala ere, nahiz eta une oro argi bila ibili. Traszendentzia edozer gauzak zuen berarentzat, edozein gauza xumek irakurketa unibertsalak egiteko balio zion, eta, askotan, azalekoaz harago, bizitzaren edertasunaren muinari heltzen zekien. Baserriari jarritako bertso hauek dira adibide. Alde batetik, gure aita beti izan zen baserritar eskasa. Ez baserrian lanik egin gabekoa zelako, baizik gustatzen ez zitzaiolako. Baserriaren ideia ez zen batere bukolikoa beretzat, baina aritzen zenari aitortzen zion bere balioa, hain juxtu aritua zelako.\nBaserri batek berekin ditu\nmakina bat amenazu:\nganadu askok emaitza ahula\neta beste asko antzu,\nlaborea urri, belarra eskas\neta soro denak galtzu;\nortuan, berriz, barrabas-belar\nEz dakit zeri eman su!\nLanik ez zaigu sekula falta\narratsalde nahiz goizean:\nsoro, belardi, baso, garadi,\nikuilu ta baratzean.\nSaiatu arren esne askorik\nez da azaltzen pertzean,\nta letxeria nola zerbitu\nhau bataiatu ezean\nbeste askoren antzean?\nSagarrondoek lehen bezala\nez dute frutu ematen,\nadar puntetan ale zimurrak\nbaizik ez dakit daukaten,\neta xoxoak ikusten dira\nmokoka haiek eramaten;\nsagarra biltzen mozkortzen gara,\nez sagardoa edaten,\nez da modurik izaten!\nOh, baserria, beti gogoan\nnola ez zaitut izango nik,\nesan bezala, hainbeste etekin\natera badut zugandik!\nNire izardien xurgatzailea\nizan zara betidanik,\norain artean bizi izan banaiz\nez dago bizi ezinik,\neta banoa hemendik!\nBaserria gustatu ez arren, jaiotetxea ez zuen saltzeko. Anai-arreba guztiek dute sorlekua aintzako, ez baitago egun bizi diren lekutik urrun. Guretzat leku mitikoa da ia, ondotik askotan pasatu arren, sekula ez baikara bertan izan. Familia kontuetan, ateratzen direnean, bizi-bizi dago Olei-zahar, lehengusuok jaio baino dexente lehenago saldu bazuten ere.\nEhundaka urtez izan zara zu\nsendi askoren itzala;\nurteak eta eguraldiak\nbeztu dizute azala.\nMaitatzen zaitut urrun dagoen\nsemeak ama bezala…\nNi naizen arte zu ere Jaunak\nzutik eduki zaitzala.\nJabetasunez berriz ez gara\nbaina sarritan jartzen natzaio\nbeheko aldetik begira.\nBion arteko kontu isilak\ngoxoak izaten dira,\neta horrelaxe uxatzen dugu\nEtxea beti izan zuen presente, gainera, dituen adiera eta zentzu guztietan. Etxea baita sendia, etxea baita munduratzeko behar duzun zutabea, etxea deskantsua eta etxea etorkizuna. Eta etxeko gizon ere izana da gure aita. Oreka perfektutik urrun dago gurean ere, baina nik gogoratzen dudala, aita beti izan da etxeko gizon. Harritu egiten nau orain hainbeste urte dituzten bertso hauek irakurtzeak, orduan nobedade gisa islatzen badu ere, beti ezagutu dudalako horrela. Harritu egiten naute, duela hilabete jarriak izanda ere berdintsu balioko luketelako.\nEtxeko gizon (1981)\nGaurtik aurrera badut\nbatere eskatu gabe\ngastatuko dut, bada\nNire hurrengo lana\nahal dudan merkenetik,\nkanpotik hitz egiten\nerraza da oso.\negun on esanda,\nongi bete ezean\nhorixe izan da.\nEta etxea maite bazuen, etxekoak zer esanik ez. Ez daukat nik aitaren irudi maitekor handirik. Esan nahi dut, gurekin ez duela jolas gehiegirik egin, ez gaituela ito arte besarkatu… Ez da aita hotz eta urrutikoa izan, ordea, beste garai batzuetan ohitua, beste modu batera azaltzen zituen gauzak. Ordenagailu zein paperaren aurrean, ordea, barrena husten bazekien. Ez dut gogoan noiz ezagutu nituen ondoko bertso hauek, baina pentsa dezakezue nolako zirrara eragin zidaten ezagutzen ez ninduen norbaitek hitz hauek eskaini izanak. Ni urte hartako apirilean jaio nintzen, baina amaren sabelean egon, edo bere magalean, gauza ber-bera aitortu zidan.\nHaur baten zain (1978 martxoa)\nGure amets gozoa\nez dakizu zein pozik\ngu aurkitzen geran.\no, haurtxoa, ez dakit\nzer izango zeran.\nNeska ala mutila,\nberdin dit aukeran…\nZatoz guztiok ongi\nAma kontentu dago,\naita ere alai,\nnoiz gertatuko zai.\nElkar ikusi arte\nezin egon lasai.\nberdin gabeko pozen\niturri ere bai.\nEz gaituzu aurkituko\nxentimo bat gorderik\nez daukagu inun.\nBaina esango dizut\nzer herentzi dugun:\nizango duzu nahi\neta haziko zaitugu\nHaur baten jabe (1978 uztaila)\nBertso kantari natorkizu gaur\no, gure seme laztana;\nzu zara gure amets eztia,\nzu zara gure poz dana.\nZu zerbitzeko beti gerturik\ndaude aita eta ama…\nHauxe da lan bat segi eta segi\neta nekatzen ez dana.\nGisa horretan ikusirikan\ngeure baratza loratzen,\naita bat nola aspertuko da\nbere semea goratzen?\nEgun guztia pasatzen dugu\nmimo eta adoratzen…\nEz dut urruti ibili behar\nez banaiz ere txoratzen!\nJaio, Rufino bera ere behin edo beste jaio zen. Ondoko bertso sorta da horren adierazgarri. Bereziak dira bertso hauek zentzu askotan: lehenik eta behin, autoa txatarratarako geratu zen istripu batetik zirkinik gabe atera zelako. Guk ere, lehen aldiz, orduan galdu genuen aita. Izan ere, lehen aldiz etorri zitzaidan burura aita (edo ama) galtzeak zer lekarkeen. Asko asaldatu ninduen gertaera hark, eta bertso hauek irakurtzeko eman zizkidanean, azkenekoa erantsi nion, hain nengoen asaldaturik (Bai, hika egin nion aitari!). Berandu konturatu zen, nonbait, eta “hala utziko diat, eleante zeok!” batekin konpondu zuen.\nBaina gertakari honetaz gain, egun bereziak izan ziren oso ondokoak. Alde batetik, kuadrillako batek pilotari afizionatu bezala azken partida jokatu zuen hurrengo egunean, eta profesional gisa debutatu, handik gutxira. Neronek ere erreportaje zabal bat argitaratu nuen egunkari batean. Lehen aldiz, izen eta guzti. 20 urte nituen, eta galtzear egon ginena ospatu genuen gabon haietan gure etxean. Eta zetorrena, gogoan baitut harrotasunez hartu zuela erreportaje hura. Ordurako, berarekin ibilera batzuk eginak nituen bertsolari txapelketetan, eta hor hasi zen erreleboa ematen.\nAbenduaren 24an, berriro jaio (1998)\nAbenduaren hogeita laua\noso data ezaguna,\naurrerantzean doble motiboz\nnirearekin lotuko baita\nsekula ere ez zait ahaztuko\ngaldu artio zentzuna,\nmundu hontara bigarren aldiz\netorri nintzen eguna\nKaminoetan izan ohi dugu\nmakina bat gorabehera:\nzerorri irten bidetik edo\nbestea etorri parera;\nnirekin ere ia bete zen\njende askoren patu bera,\nPeugeot zaharrak bidali nahi ni\nbaina azkenean noroni ondo\nta bera txatar parkera.\nHorregatik da nire kasua\nalaitu eta pozteko,\nez nengoen prest neu joan eta\nkotxea hemen uzteko,\norain modurik ez dudan arren\nauto berria erosteko,\nbizia neure eskuetan dut\nnahitaezkoa, neu ahaztu gabe,\nPeugeot zaharra ahazteko.\nKaminoetan izaten dira\nbai kotxea ta bai gidaria\npuska txikitan jasoak,\nfamilietan samin negarrak\nez dira une gozoak.\nHik ere ia eman hituen\neta oraindik barrena daukak\nhorri jartzeko bertsoak?\nLuze eta zabal joko luke, eta, hala ere, ez nuke esango esan nahi dudan erdirik. Bizitza oso bat dago laburbildua testu honetan, eta bihar idatziko banu, beste gauza batzuk sartuko nituzke, gaurkoak kanpoan uzteko.\nPentsa dezakezue orain zenbateko pisua duen errima bakoitzak, esaldi bakoitzak, bertso bakoitzak. Esanguratsuena sartzeko, pisuko beste batzuk kanpoan utzi beharra. Horixe da heriotza, dena kolpean mozten du, eta ezerk ez du zentzurik, denak beste zentzu bat duelako bat-batean.\nHau da ekarri nahi izan dudan Rufinoren lana, aita izan denaren zati txiki bat baino ez. Guretzat zaila izan da nondik moztu jakitea, ez dugulako ezer moztu nahi izan. Hementxe, beraz, Rufino eta aita, bere hitzen bidez, maitasunez aukeratuta.\nTags: bertso jarriak bertso sortak bertsolaritzaren historia bianditz iraola Bizitza bat bertso-paperetan historia Rufino Iraola


Argazki-liburuaren aurkezpena | Begira Photo Festival\nEkaina 12, 19:00 | Arte eta Historia Museoa\nInvisible Wallsen autoreak lurraldeari eta identitateari buruzko gogoeta egiten du. Horretarako, hurbileko mugei egiten die argazkia eta munduko gaur egungo lurralde-antolaketaren metafora gisa erabiltzen ditu.\nBoteretsuak urrutiko bulegoetan egundoko mapen gainean arbitrarioki marratutako lerroak dira, nagusiki, gizakiaren bizitza zeharo baldintzatzen duten arrazoi ekonomiko, politiko, kultural edota erlijioso direla medio. Leku berdin berdinak banantzen dituen irudizko lerroak, baina muga bat zehazte hutsak, kasu batzuetan, aurkako egoerak izatea eragiten du.\nLan honek Eusko Jaurlaritzako Kultura Sailaren laguntza izan du.\nSanagustinalde kalea 16\nIñigo Beristain (Eibar, Gipuzkoa, 1973). Gasteizko Arteen eta Lanbideen Eskolan hasi zen argazkigintzan. 2007an EFTI-ren Roberto Villagraz beka eman zioten eta masterra egin zuen bertan, Kontzeptu eta Sormena ibilbidean. Azken urte hauetan, hainbat erakusketa egin ditu, bakarka eta beste batzuekin batera ere bai, eta liburu bi argitaratu ditu. 2010, 2012 eta 2013an beka eman zion Eusko Jaurlaritzako Kultura Sailak. Bere lana www.iberistain.com web gunean ikus daiteke.


Uste dut euskaldunek eta katalanek ezaugarri bereizgarri batzuk ditugula, eta horietako bat gure mendiekiko maitasuna da. Gurean, negua iristearekin batera, eski-turismoa berriz ere aktibatzen duen elur-mantu batek estaliko ditu Pirinioak. Gaur egun, Herrialde Katalanetan eski alpinoko hogeita bat estazio daude zabalik: Katalunian hamar daude, hiru Andorran eta zortzi Ipar Katalunian. Azken urteetan, elur faltagatik edo porrot ekonomikoagatik zazpi estazio itxi egin behar izan dira. Itxiera horiek iragarritako tragedia baten premisa da.\nInstalazioek urte osoan orbain bat marrazten dute okupatzen dituzten haranetan, paisaian eragin izugarria dute, guztira 326 igogailu daude: 164 km zabal eta 226 km luzera dituen eremu geografiko batean kokatuta. Elur artifizialeko 5.290 kanoi izaki.\nAzken hilabeteotan, Generalitateak iragarri duenez, Bartzelona-Pirinioak hautagaitza aurkezteko asmoa du 2026ko Neguko Joko Olinpikoen antolakuntza bere gain hartzeko. Lanpostuak sortzea eta jarduera ekonomikoa bultzatzea agindu du. Argudio horiekin, Generalitateak Kataluniako Pirinioetako sei estazioen jabe den egungo jabe edo akziodun nagusia izatea justifikatu du.\nLehenagoko jabeek ez zuten milioika eurotako zorren ardura beren gain hartu. Ordainketak eta legezko zerga-kargak onartu gabe alde egin zuten. Hala ere, Generalitateak hainbat enpresaburu erreskatatu zituen, Convergència i Unio (CiU) bezalako alderdi politikoen oniritziaz. Estazio horiek 68 milioi euroko defizita sortu dute azken hamarkadan, zergadunen artean egindako milioiko galerak kontuan hartu gabe: hamar milioi euro 2017an, eta azken ekitaldian beste hamar milioi gehiago.\nEnpresa handiek lurraldea ekonomikoki hazteko eta ustiatzeko duten nahikeria\nez da txikitzen, hainbat alderdik (PdeCATk eta ERCk, besteak beste) abentura\neta defendatzen du\nBerriz ere, eredu garatzaile baten aurrean gaude, kasu honetan hiltzera kondenatuta dagoena. Hala baieztatzen du hainbat erakundek, baita Generalitateak berak agindutako txosten zientifiko guztiek ere. Azken 50 urteetan Pirinioetako tenperaturak gora egin du, planetan baino %30 gehiago, eta elur-kota 1.900 metroraino igo da, estazio gehienen batez bestekoaren gainetik. Klima Aldaketari buruzko Kataluniako Hirugarren Txostenaren kalkuluen arabera, joera horrek are eta gehiago eragingo du eta mendikateak bere elur-bolumenaren erdia galduko du datozen hogeita hamar urteetan. Halaber, tenperaturaren igoerak ez ditu ziurtatuko elur artifiziala sortzeko gutxieneko baldintzak, hau da, eski-estazioetako instalazioek errentagarriak izateko behar duten beharrezko denbora tartea.\nAdituen gomendioak ezagutu arren –hondamendia begi-bistakoa da–, enpresa handiek lurraldea ekonomikoki hazteko eta ustiatzeko duten nahikeria ez da gutxitzen, hainbat alderdik (PdeCATk eta ERCk, besteak beste) abentura olinpikoa bultzatzen eta defendatzen du, eta hautagaitza are lehiakorragoa egiten duten proiektuak gauzatzen ari dira. Hala ere, asmo horren aurkako erantzuna berehalakoa izan da: lurraldearen defentsarako hainbat plataformak bat egin du SOS Pirineus talde koordinatzailearekin. Garapen eredu horren aurka direnak bat datoz, baita lurraldean eragin handia duten proiektuak gauzatzeko gardentasun eta eztabaida sozial eza salatzen dutenak ere. Lelo zahar bat gailendu da berriro ere: maite duenak ez du suntsitzen.\nKanal honetan artxibatua: Herrialde katalanak


kritiken hemeroteka » Xalotasun ez inozentea\nXalotasun ez inozentea Mikel Ayerbe / Berria, 2007-05-27\nTitular deigarriekin ezagutarazten diren liburuak gehiago saltzen omen dira. Eta titular oso deigarriak izan ditu Abdela Taiaren L’armée du Salut liburu itzuli berriak. Batetik, Patxi Zubizarretak euskaratu duen Salbazioko Armada eta Gerardo Markuletak gaztelaniara itzuli duen El ejército de salvación batera kaleratu direlako. Bestetik, Aurelia Arkotxaren eta Alberdaniakoen laguntzarekin, Abdela Taia bera egon zelako Donostian egin zen liburuaren aurkezpenean (jarraian, Bartzelonan eta Madrilen ere liburua aurkeztekoak ziren). Gogoratu, egunkari honetan atera zen idazleari eginiko elkarrizketa ere, “Nire heroi propioa naiz” titularra zeramala. Eta azkenik, Salbazioko Armada liburu autobiografikoan idazleak itzulingururik gabe heltzen diolako azkenaldian hain modan dagoen eta hain deigarria den homosexualitatearen gaiari. Titular hau oraindik gehiago puztu daiteke, jakinez gero, Abdela Taia izan dela homosexuala dela aitortu duen lehen idazle marokoarra. Ekintza heroikoa inondik ere, Marokon kartzela zigorra ezartzeko aukera baitago joera sexual hau agerian adierazten duten pertsonei.\nBaina, zilegi da titular esanguratsuek soilik sostengatzea liburu baten balio literarioa? Liburua albiste bihurtzeko eta gehiago ezagutarazteko baliagarria dela esan dugu, baina literarioki ere balioa duela babesteko liburuaren irakurketak titular hauek gainditu behar dituela deritzot. Eta kasu honetan, hala gertatzen dela esango nuke. Liburua albiste bihurtu duten titularrik ezagutu ezean ere, liburu interesgarria baita idazle marokoarraren Salbazioko Armada.\nAutobiografia nobelatu edo fikzionatuaren teknika erabili du Abdela Taiak liburu hau idazteko. Protagonista Abdela bera da, eta bere idatzien eskutik ezagutuko ditugu, autobiografia guztietan gertatzen den bezala, berak ezagutaraztea nahi izan dituen bere bizitzako zatiak. Sale (Maroko) hiriko haurtzaroan abiatzen da kontakizuna, eta gaztaroan Genevara (Suitza) iristearekin amaitzen. Taiak barrutik kanpora idazten du, familiatik, etxetik eta ekialdetik atzerrira, bakardadera eta mendebaldera egiten duen ibilbidean. Homosexualitatearen gaia ere hortxe dugu hasieratik bukaeraraino, Abdelak bere anaia nagusiarekiko sentitzen duen desira eta maitasunetik Genevako Jean maitalearen desenkontruraino. Eta hori guztia apunte edo oroitzapen soil batzuen errepasoaren bitartez, eguneroko gisa aurkeztuta.\nBerezia da Abdelak gordinkeria eta bazterkeria tratatzeko duen modu samurra. Jaioterrian zein Europan, marokoar homosexual gazteak aurrera egiteko dituen zailtasunak xalo kontatzen ditu, baina ez inozenteki. Gainera, atzerrian eta bere herrian arrotz izatearen drama ez du ustiatzen. Zaurietan ez du ozpin gaindosirik botatzen. Eta bestalde, ez dio injustiziak salatzeari uzten. Egungo gizartearen hipokresia agerian utzi nahi du idazleak, mendebaldean nahiz ekialdean.\nEzin baitira albo batera utzi Abdela Taia idazlearen baldintzak eta egoera. Hain deigarriak izan diren titularren atzean dagoenaren balioa ere neurtu egin behar da. Ezin dugu ahaztu liburu hau ez duela boterean dagoen Europako gizon zuri heterosexual batek idatzi. Idazle batek nondik eta nola idazten duen, horrek garrantzi handia du. Hori bai, distantziarekin neurtu beharko lirateke bi parametroak, obrarena eta obra inguratzen duen beste guztiarena, baina bi parametroek baldintzatzen dute liburu baten balioa. Alabaina, parametro bati ala besteari garrantzia gehiegi emanez gero, beste parametroak balioa galduko du. Eta Abdela Taiaren Salbazioko Armada liburuaren kasuan, liburua inguratzen duten titular guztiek irakurketaren osagarri izan behar lukete, esan bezala, liburua bere horretan aski interesgarria delako.


Bizitza ematen diguten zazpi ibai handiak . Noticias de Navarra\nBizitza ematen diguten zazpi ibai handiak\nUraren Nazioarteko Eguna Martxoaren 22an, energia eta uraren arteko harremana gai nagusitzat izango duen nazioarteko egun hau ospatuko da. Ezagutu ditzagun, bada, gure ibai nagusiak\nMunduan, bere luzera edo emariagatik nabarmentzen diren zazpi ibai daukzagu: Amazonas, Danubio, Volga, Mississippi, Ganges, Nilo eta Orinoco.\nAmazonas ibaia munduko luze eta emaritsuena da, 6400 kilometrorekin Indian, Ganges ibaia jainkosatzat dute, eta bere uretan murgiltzean bekatuak garbitzen dira\nUra bezalako oinarrizko ondasun batek berezko egun bat merezi zuen egutegian. Kasu honetan, martxoaren 22a izango da Uraren Nazioarteko Eguna. Aurten, ura eta energiaren arteko harremana izango du gai nagusi ekimenak. Ibai eta errekak, nolabait, uraren bizileku dira, eta horrexegatik interesgarria suertatzen da hauek ezagutzea. Guztiek daukate eure garrantzia, noski, baina badira munduan zazpi bere tamaina edo emariagatik nagusitzen direnak.\nTartean, Amazonas ibaia, munduko luze eta emaritsuena. Andeetan jaiotzen da, Peruko Arequipa departamenduan, 5.600 metroko garaieran. Peru eta Kolonbiaren arteko muga eraturik, Brasilekin muga hirukoitza osatzen du. Brasilen ibilbide luzea egin ondoren, Ozeano Atlantikoan itsasoratzen da. 6.400 kilometro luze da, eta 7 milioi kilometro koadroko arroa drainatzen du.\nMunduaren beste bazterrean, Danubio ibaiak Alemaniako Oihan Beltzan du sorburua. Brigach eta Breg erreka txikiek Donaueschingen hirian bat egiten dute, eta hortik aurrera ibaiak Danubio izena hartzen du. Itsaso Beltzera isurtzen da, Errumanian, Danubioren delta zabala osatuz.\nVolgari dagokionez, Errusiako mendebaldea zeharkatzen du, eta nazioko ibaitzat jotzen da herrialde horretan. Izan ere, bertako 20 hiri populatuenetatik, 11, tartean Mosku hiriburua, Volgako arroan daude kokatuta. Munduko urtegi handienetako batzuk ere Volgan daude.\nMississippi (algonkineraz: misi-ziibi, “Ibai Handia”) Ipar Amerikako ibairik luzeenetan bigarrena da eta, Missouri adarrarekin batera, munduko hirugarren ibai-sistemarik handiena osatzen du.\nIbai sakratua da Ganges. Hinduismoan jainkosatzat dute ibaia eta bere uretan bainu bat hartzeak bekatuen barkamena eta salbazio esan nahi du.\nBidaia honetan ezin liteke falta Nilo ibaia, noski. Niloren arroak 3.254.555 km² ditu, Afrikako azaleraren %10 inguru. Bi adar nagusi ditu, Khartumen elkartzen direnak: Ekialdeko Afrikatik datorren Nilo Zuria eta Etiopiatik datorren Nilo Urdina. Elkargune honetatik behera ibaiadar aipagarri bakarra, Atbara ibaia da.\nEta bukatzeko, Orinoco ibaira joko dugu. Hego Amerikako ibairik luzeenetariko bat da, 2.140 kilometroko luzerarekin. Munduko hirugarren ibairik jariotsuena da, Amazonas eta Kongoren ondoren.


Breuvannes-en-Bassigny - Wikipedia, entziklopedia askea.\nKantonamendu canton of Clefmont\nGermainvilliers, Lamarche, Larivière-Arnoncourt, Levécourt, Merrey, Val-de-Meuse, Parnoy-en-Bassigny, Romain-aux-Bois, Audeloncourt, Bassoncourt, Champigneulles-en-Bassigny, Choiseul, Clefmont, Daillecourt, Doncourt-sur-Meuse eta Damblain\n334 (%49.6) 344 (%51.1)\nBreuvannes-en-Bassigny Frantziako udalerria da, Marne Garaia departamenduan dagoena, Ekialde Handia eskualdean. 2013an 722 biztanle zituen.\n2007an Breuvannes-en-Bassigny udalerrian erroldatutako biztanleak 722 ziren. Familiak 295 ziren, horien artean 97 pertsona bakarrekoak ziren (57 bakarrik bizi ziren gizonak eta 40 bakarrik bizi ziren emakumeak), 101 seme-alabarik gabeko familiak ziren, 73 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 380 etxebizitza zeuden, 302 familiaren etxebizitza nagusia ziren, 35 bigarren erresidentzia ziren eta 44 hutsik zeuden. 340 etxeak ziren eta 39 apartamentuak ziren. 302 etxebizitza nagusietatik 223 bere jabearen bizilekua ziren, 68 alokairuan okupaturik zeuden eta 11 doan lagata zeuden; 1ek gela bat zuen, 24 etxek bi zituzten, 45 etxek hiru zituzten, 89 etxek lau zituzten eta 142 etxek bost zituzten. 230 etxek euren parking plaza propioa zuten azpian. 137 etxetan ibilgailu bat zegoen eta 102 etxetan bat baino gehiago zituzten.\nBreuvannes-en-Bassigny udalerriko biztanleria-piramidea 2009an .\n2007an lan egiteko adina zuten pertsonak 461 ziren, horien artean 334 aktiboak ziren eta 127 inaktiboak ziren. 334 pertsona aktiboetatik 306 lanean zeuden (180 gizon eta 126 emakume) eta 28 langabezian zeuden (16 gizon eta 12 emakume). 127 pertsona inaktiboetatik 46 erretiraturik zeuden, 30 ikasten zeuden eta 51 "bestelako inaktibo" gisa sailkaturik zeuden.\n2009an Breuvannes-en-Bassigny udalerrian 296 unitate fiskal zeuden, 705 pertsonek osaturik. Pertsona bakoitzeko diru-sarrera fiskalaren mediana urteko 15.322 euro zen.\n2007an zeuden 35 komertzioetatik, 1 erauzte enpresa zen, 1 janari enpresa zen, 4 bestelako produktu industrialen fabrikazioko enpresak ziren, 5 eraikuntza enpresak ziren, 5 ibilgailuen saltze eta konpontze enpresak ziren, 3 garraio enpresak ziren, 4 ostalaritza eta jatetxe enpresak ziren, 4 zerbitzu enpresak ziren, 7 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 11 zerbitzu publikoetatik, 1 posta bulegoa zen, 1 banku bulegoa, 1 ibilgailuen konpontzeko eta nekazaritza tresnetako lantokia, 2 zurginak, 3 iturginak, 1 ile apaindegia, 1 albaitaria eta 1 jatetxe.\n2000. urtean Breuvannes-en-Bassigny udalerrian 44 nekazaritza-ustiategi zeuden, 3.175 hektarea erabiltzen.\nDamblain (3,2 km)\nGermainvilliers (3,7 km)\nMerrey (4,4 km)\nBassoncourt (4,8 km)\nChampigneulles-en-Bassigny (4,9 km)\nChoiseul (5,0 km)\nBNF: 152633240 (data)\nOrriaren azken aldaketa: 18 urria 2021, 08:56.


Enpresaren hastapenetatik, Zuzendaritzak bizitza pertsonala eta laneko bizitza kontziliatzeko beharrizanak kontuan hartu ditu, horretarako neurriak negoziatuz. Horrela, gizarte aldaketen aurreko konpromisoa erakutsi du. Neurri horietako asko dokumentu batean jasota daude, langileei jakinarazitakoa eta enpresaren Intranetean eskuragarri dagoena.\nTECNALIAK aktiboki parte hartzen du arlo horren inguruko Foro eta topaketa publikoetan. Gainera, ikerketa arloan berdintasuna aztertu eta ikertzen duten proiektu eta ekimenetan ere parte hartzen du.\nLanaldia antolatzeko aukera: malgutasuna sarrera eta irteera orduetan.\nOrdutegia hiruhilekoan konpentsatzea.\nGaueko orduek igande eta jaiegunetan lan egindakoen tratamendu bera dute.\nJaiegun bezperak: lanaldi trinkoa egiteko aukera. Ordutegiaren berrantolaketaren mende.\nli>Lanaldi trinkoa: ekainaren bigarren hamabostalditik irailaren lehenengo hamabostaldira eta urteko ostiral guztietan.\nLanaldi murrizketak edo/eta eszendentziak adosteko aukera, legez ezarritakoez harago.\nEtxetik lan egiteko aukera.\nEnpresaren egoitza desberdinetan lan egiteko aukera.\n20 egun natural ezkontzagatik edo izatezko bikote egiteagatik.\n3 lanegun, astelehenetik ostiralera, jarraian ala ez, seme-alabaren jaiotza edo adopzioagatik, jaiotzaren hurrengo 15 egunetan hartzeko. Aldez aurretik jaio eta ospitaleratutako umeen kasuan, egunean ordubeteko baimena, alta jaso arte.\n5 egun natural ezkontide, izatezko bikote edo seme-alaben heriotzagatik.\n3 egun natural gurasoen edo gainerako senideen heriotzagatik, bigarren odolkidetasun edo ahaidetasun mailara arte. Arrazoi horrengatik 200 eta 300 km arteko leku-aldatzea egin behar baduzu (joan-etorri bakoitzean), baimena egun natural 1 gehiagoko izango da.\nLehen mailako senideen heriotza kasuetan, ordaindu gabeko beste 3 egun gehiago eska daitezke.\n5 egun natural edo 3 egun natural gehienez, ez jarraituak, ezkontidea, izatezko bikotea, seme-alabak edo gurasoak ospitaleratzeagatik, betiere gutxienez 24 orduko ospitaleratzea izan bada.\nEgunean ordubete edoskitzeagatik, lanegun bakoitzagatik, 10 hilabetetik beherako umeen kasuan.\nGutxienez urtebeteko antzinatasuna duten langileek soldatarik gabeko baimena eskatu ahal izango dute, egun bat eta 30 egun natural bitartekoa.\nAldi baterako ezintasuna: lan egin ahal izatekotan hilabetean legokiokeen ordainsariaren %100 lortzeko osagarria ordaintzea. Osagarri hori baja medikoak iraun bitartean luzatuko da, horren gehieneko iraupena amaitu arte.\nBidaia pertsonaletan prezio hobeak lortzeko aukera, erakundearen bidaien erosketa bolumenaren ondorioz.\nAseguru mediko pertsonaletan prezio hobeak edo abantailak, hornitzailearekiko kudeaketa edo akordio bolumenaren ondorioz.\nJantokia: Enpresak bazkarien kostuaren zati bat ordaintzen du, lan egitera joandako lekutik gertuen dagoen jantokiaren ordainketa mota eta baldintzen arabera.\nAutobusa probintzien arteko barneko leku-aldatzeetarako, langileen arriskua murrizteko.\nEgoitzen eta bezeroen egoitzen arteko leku-aldatzeetarako autoak.


Greta Etxebarrieta | Gizartea | Berria\nEz dio ardura non sortu zen: Bilbon, Gasteizen, Tolosan edo Ortzaizen; ikastolara edo eskola publikora doan; euskalduna, erdalduna edo eurdalduna den. Noiz jaio zen da inportanteena: duela 11, 14, 16 edo 20 urte. Odol berria du. Eta edozein izen izan dezake: Naiara, Jennyfer, Fatima, Laida, Garazi... edo Greta. Greta Etxebarrieta.\nLurraren etorkizunak kezkatzen du Greta. Klima larrialdia eragin duten politika, erabaki eta jokaerak kritikatzen dituzte, harekin batera, munduko ume, nerabe eta gazteek. Borroka horrek batzen eta mugiarazten ditu, beste kontu batzuek ez bezala. Etorkizunean ohiko politikagintzari lotuko zaizkio gazteak arazoari aurre egiteko ala beste bide bati ekingo diote?\nGreta Thunberg dugu haien erreferentzia. Neska suediarra ez da sobera fidatzen politikariez. Nola eragingo dio gure politikari Thunbergek munduan barrena bultzatutako mugimenduak? Pentsatu zer gertatuko litzatekeen datorren urteko bozetan 18 urteko neska batek zerrenda gretista bat aurkeztuko balu. Seguruena, lehen aldiz ilusio handiz bozkatuko luketen hainbat gazteren botoak lortuko lituzke. Lagun batek esan zidan lehengoan: «Konturatu da ezker abertzalea mugimendu horrek zer ondorio izan dezakeen etorkizunean? Pentsatu du nola kudeatu?».\nNola ikusten dute fenomenoa indar abertzaleek eta, bereziki, ezker independentistak? Hamaika datu eta ikerketa zientifikok frogatu dute planeta pikutara doala, orain arte bezala segituz gero. Kezka, beraz, erabat justifikatuta dago. Eta borroka ere bai. Alta, non geratuko da euskal agenda Lurraren agendaren barruan? Nola erakarri kaleetan planeta bakarra dugula gogorarazten diguten gazteak? Izan ere, erakartzen ez ditugunak Espainiaren edo Frantziaren agendan kokatuko dira, nahita edo inertziaz. Eta mundu mailako botere unibertsal bateratu igualitario desiragarri (ia) utopikoa lortu artean, bi estatu horiek diseinatutako esparru erabakitzaile eta erreferentzialean jardungo dute.\nNola bateratu, bada, Lurraren aldeko borroka eta herrien aldarrikapen nazionalak? Arriskua badago, eta ez edonolakoa: planetaren aldeko erronkak Euskal Herriaren hil ala biziko borroka ezabatzea, oraingo statu quo-ari eutsiko badio. Lurra da inportanteena, eta Euskal Herria hutsaren hurrena da planetan. Hortaz, Greta Etxebarrieta klima aldaketaren kontrako borroka ez armatuaren lehen ikonoa izango dugu. Beste guztia iragana izango da. Eta gure bi estatu nagusien inposizioa legitimatzea ekarriko du.\nKlima larrialdiari aurre egiteko borroka transbertsala da. Aldarrikapen bakarretakoa izango da, PP edo Ciudadanosen inguruko familien seme-alabak eta euskal independentisten umeak batuko dituena. Hortik kanpo, lotura gutxi. Eta hor desabantailan gaude. Greta Etxebarrieta eta bere lagunak Lurraren salbazioaren alde kaleratuko dira erraz, baina ez da hain seguru autodeterminazioaren alde egingo ote duten.\nUme espainiar batek lasai asko esan dezake etxean: «Nik ez dut Espainia maite; nik Lurra maite dut». Gurasoek kritikatu edo txalotu egingo dute, baina horrek ez dio ardura. Umeak maitatu ez arren, Espainia hor dago, eginda. Espainiak ez du salbaziorik behar. Espainia salbatuta dago. Salbatuta eta babestuta. Indarkeriaren bidez, beste modurik ez badago. Horixe gogoraraziko digute gaur, hispanitatearen egunean, erregeak, presidenteak, armadak, Guardia Zibilak eta bestek. Eta Euskal Herria?\nIlobaren alabari buruzko pasadizoa azaldu dit lankide batek. Haren urtebetetzea zetorrela eta, zer opari nahi zuen galdetu zion. Umeak ez zuen dudarik egin: arrain bat. Animaliek libreak izan behar dutela esan zion lankideak, bestela hil egiten dira eta. Haurrak bizkor erantzun zion: «Nire arraina itsasoan hilko da, arrainontzian ez. Arrainontzian ez du plastikorik jango». Neskatoak sei urte bete zituen joan den astean. Oraindik ez daki oso modu kontzientean euskalduna izatea zer den, baina argi du arraina seguruago dagoela arrainontzian itsasoan baino.


The Force ▷ ➡ Ezagutu linean ▷ ➡\nOrekatu zure indar nagusia intuizioarekin eta errukiarekin.\nTarot kartaren esanahia «Indarra»\nLa Foruko Tarot txartelak izaera adierazten duzein den, bere forma primarioa izan daitekeen arren, gure izate femenino eta finena, gure alde femeninoa, gure barneko gizakia da. Gure izaera instintiboaren borondatea eta grina ez dira zertan hautsi, baizik eta kontzientzia hartu, sorkuntza maila guztiak harmonian egon daitezen.\nLa emakumezkoen arima indarrak konbentzitzeko indarra daukaedo besteen lankidetza elikatu eta eragin dezakeela, energia kezkagarriak lasaituz, borondate kolektiboaren espirituaren desberdintasunak harmonizatuz.\nArgi eta garbi bereiztea zure egoaren eta zure buru intuitiboaren artean.\nForce gutuna aholku ematen diozue diziplina zaitez eta bereizi interesak jakinduria ilustratutik bereiztea. Identifika zaitez zure intuizioarekin nahita, nahiz eta zure burugogor egoaren nahien aurka joan.\nEskatu eta espero egoera honetan nolabaiteko boterea duten beste batzuen berdina. ez Oraindik zure burua egin ez baduzu maila altuago batera bizitzera jo dezakezu. Besteengan eragina izatea, osotasun adibide bat jarriz. Zure autoestima areagotu egingo da zure ahaleginetan arrakasta izan ahala.


Tere Irastortza idazleak euskal poesia errezitatu du New YorkenBy Aimar Maiz on 2013/05/10 in Kultura Tere Irastortza idazle zaldibiarra New Yorken (AEB) izan da, euskal poesiari buruzko jardunaldi bat ematen. New Yorkeko Unibertsitatean jardun zen, maiatzaren 3an, euskaraz. Etxepare Institutuaren bidez, Pen World Voices Festival nazioarteko literatura jaialdia ospatu zen, Sepaking in tongues (Hizkuntzetan mintzatzen) programakoa. Mencion Mateu kataluniar eta Odi Gonzales peruar poetekin osatu zuen saioa Irastortzak. «Harro sentitzen [...]\nMaizpiden hitano kurtsoa emango dute, doanBy Aimar Maiz on 2013/05/03 in Gizartea Hika eta noka ikasteko hitano kurtsoa antolatu du Maizpide euskaltegiak. Asteazkenean, maiatzak 8, hasiko da, eta ekainaren 19an bukatu. Asteazkenetan 19:00etatik 20:00etara dira eskolak, euskaltegiko musika-gelan. Doan da. B2 euskara maila behar da. Izena euskaltegian eman liteke (Aitzol, 943 88 92 31). Bestela, asteartean 19:00etan egingo duten bilerara agertu behar da.\nMaizpide: bizitza ulertzeko modu batBy Miriam Luki on 2013/04/13 in Kultura Gaur, eguerdiko hamabiak pasatxo ekin diote Maizpide euskaltegi barnetegian, Lazkaon, 25. urteurrena ospatzeko ekitaldiari. Aretoa bete dute ikasleek, irakasleek, ordezkari politikoek eta beste hainbat gonbidatuk ere. Ordu bete eta erdian dantzek, oroitzapenek, musikak, gogoetek, irudiek eta antzezlanek ekitaldia osatu dute. Ikasle batek hitza hartu du, eta bere bizipenez jositako testua irakurri du. Tartean, “Maizpide bizitza [...]\nMaizpide euskaltegiak 25. urteurrena ospatuko duBy Aimar Maiz on 2013/04/11 in Gizartea, Kultura Lazkaoko Maizpide euskaltegia sortu zutela 25 urte bete dira hil honetan. 1988ko apirilean zabaldu zuten gaur egungo ikastetxea, Maizpi baserriaren parean —eraitsia gaur egun— eraikin berria eginda. Helduen euskalduntze lanerako ekarpen garrantzitsua izan zen, ordura arteko azpiegitura eskasia gainditu, eta euskara irakasteko espazioa ere egonkortu ahal izan zelako. Ekitaldia larunbaterako prestatu du Maizpidek, mende laurdeneko [...]\nSegurak Ueman sartzea erabaki duBy Goierriko Hitza on 2013/04/10 in Gizartea, Kultura, Politika Segurak Uema Udalerri Euskaldunen Mankomunitatean sartzea erabaki du. Hala jakinarazi dute gaur, erabakia atzoko Udalbatzan hartu ondoren. Bilduren aldeko 5 botoekin eta Segura Lantzeneko kontrako 4 botorekin onartu da erabakia. Ofizialki ekainean sartuko da Segura Ueman, orduan egingo duten batzar orokorrean. Gaur egun 69 herriko osatzen dute Uema, tartean Goierriko zazpik: Segurak, Altzagak, Aramak, Gaintzak, [...]\n‘Euskaraz bizi’ bizikleta martxa egingo dute bihar Goierri beheanBy Aimar Maiz on 2013/04/05 in Gizartea, Kirola Euskal Herriko Txirrindulari Itzulia Beasainen bukatuko dela eta, Euskal Herrian Euskaraz elkarteak bizikleta martxa bat antolatu du, biharko, Goierri beheko hiru hirigune nagusietan barrena. Euskaraz bizi lelopean egingo dute martxa. Ekitaldia 11:30ean hasiko da, Beasaingo Barrendain plazan —tren geltokiaren parean—. Beasaindik Lazkaora joango dira, handik bueltan Ordiziara, Lazkaibartik, eta atzera Beasainen bukatuko da bizikleta martxa. [...]\nJoan Arinen lanei buruz hitzaldia egingo du Luis Mari Zalduak AtaunenBy Aimar Maiz on 2013/04/03 in Hitzaldiak, Kultura, Laburrak Atauniker kultur elkarteak Joan Arin Dorronsoro apaiz eta ikertzaile ataundarrari buruzko hitzaldi bat antolatu du, biharko. Luis Mari Zaldua filologo eta etnologo urnietarrak Arinen euskara, toponimia eta mapak jorratuko ditu. Solasaldia udaletxean izango da, 19:00etan hasita. Zalduak hainbat lan argitaratu ditu, adibidez tokian tokiko toponimiari buruz, edota mendietako artzain saroi edo kortei buruz.\nTokiko euskararen ondarea, sarean bildutaBy Goierriko Hitza on 2013/03/27 in Kultura Tokiko ahozko ondarea bildu, antolatu eta hedatzeko proiektua da Ahotsak. Deba ibarreko Badihardugu elkarteak sustatuta, eta udalaren laguntzarekin, Ordiziako 45 adinekori elkarrizketak –75 urtetik gorakoak gehienak– egin dizkiete azken urteetan elkarte horretako kideek, lekuan lekuko euskara, istorio eta pasarteak jasotzeko. Proiektuan parte hartu duten ordiziarrei eskerrak emateko, ekitaldi xume bat egin zuten atzo D’elikatuz gunean. [...]\nEuskara ez da erretiratzenBy Goierriko Hitza on 2013/03/22 in Kultura Euskaltegiko gainontzeko ikasleen artean «inbidia» sorrarazten duen talde bat dago, hiru asteotan, Lazkaoko Maizpiden. Hirurogei urteko bueltako ikasleak dira, jubilatuak gehienak, hamahiru-bat laguneko taldea. Euskaltegiak abiarazi duen Euskarara heldu programa pilotuan parte hartzen ari dira.\ndenon partezhttp://goierri.hitza.info/files/2013/05/ane.jpgAne Beiztegi (Beasain) irakurri gehiago » Guztiak irakurriEskelak Dolox Etxeberria\tBenantxio Irureta\tGuztiak irakurriBerriketan.info Viewing item 1 to 5 (of 5 items) Aitor Manterola posted an update in the group Futbolsofatzen 2 hours, 10 minutes ago\n2.B mailara igotzeko kanporaketak ere gaur zozkatu dituzte. Hemen partida guztiak: http://futbolmamia.com/laudio-ferrol-eta-san-juan-puerta-bonita/ Unai Oiartzun posted an update 2 hours, 40 minutes ago\nAitor Manterola posted an update in the group Futbolsofatzen 3 hours, 28 minutes ago\nZozkatu da 2. mailara igotzeko kanporaketa. Hemen partida guztiak: http://futbolmamia.com/jaen-alaves-alcoyano-eibar-levante-b-athletic-b/ Aitor Manterola posted an update in the group Futbolsofatzen 3 hours, 43 minutes ago\nBeste kanporaketak gure taldeenak: Alcoyano-Eibar. Levante B-Athletic B. Hauek hiru kanporaketa gainditu behar dituzte igotzeko. Alaves igo egingo da lehenengo kanporaketa gainditzen badu (multzoko lehen postuaren jabe izatearen abantaila). Aitor Manterola posted an update in the group Futbolsofatzen 3 hours, 49 minutes ago


Neutrogena Azkarrerako Konpultsatzeko Peptido Ekintza Anitzeko Begi Krema - 15ml | Beautyshop.ie\nHasiera / Brand New / Neutrogena Azkarra Konpultsatzeko Peptido Ekintza Anitzeko Begi Krema - 15ml\nHidratatu eta suspertu nekatutako itxura duten begiak, Neutrogena Azkarrago Konpultsatzeko Peptido Ekintza Anitzeko Begi Kremarekin. Dermatologoak gomendatutako marka baten zahartzearen aurkako begi krema honek berehala hidratatzen du larruazala leuntzeko eta distira, puztasuna eta sendotasuna hobetzen ditu. 4 astetan, gaien% 91k itxura distiratsuagoa eta larruazalagoa ikusi zuten ...\nHidratatu eta suspertu nekatutako itxura duten begiak, Neutrogena Azkarrago Konpultsatzeko Peptido Ekintza Anitzeko Begi Kremarekin. Dermatologoak gomendatutako marka baten zahartzearen aurkako begi krema honek berehala hidratatzen du larruazala leuntzeko eta distira, puztasuna eta sendotasuna hobetzen ditu. 4 astetan, gaien% 91k itxura distiratsuagoa eta larruazalaren tonu uniformea ikusi zuten, eta% 88k, berriz, azpiko begien puztuaren itxura murriztua eta lerro finak. * Begietako krema hidratatzailea eta distiratsua ekintza anitzeko formula da, peptido nahasketa frogatua duena. zirkulu ilunetara zuzentzeko, hantura murriztu eta begi-area delikatua hidratatuz. Alergiak, dermatologoak eta oftalmologoak probatuak eta seguruak ukipen lenteak daramatzatenentzat. Begien tratamenduan leuna eta arina olio mineralik eta usainik gabea da. Emaitza onenak lortzeko, aplikatu begi krema peptidikoa begien inguruan eta masajea astiro-astiro larruazala egunean bi aldiz. * Hobekuntza nabaritzen duten gaien ehunekoa\nNeutrogena azkarra sendotzeko peptido azkarraren 0.5 ontzako fluidoa, begi krema ekintza anitzeko eta argitzeko begi krema hidratatu eta suspertzeko, nekaturiko itxura duten gazteak itxura atsedena eta gazteagoa lortzeko.\nLeuna eta arina, eguneroko begi sendotzaile hau larruazala leuntzeko hidratatzen du, lerro fineen itxura leuntzen laguntzen du begi eremuko itxura argitu, garbitu eta sendotu bitartean.\nAlergia-, oftalmologoa- eta dermatologoa-probatuta, ekintza anitzeko formulak peptido nahasketa frogatua du, azpiko begien iluneko zirkulu ilunak zuzentzen dituena, itxura puztua murrizten duen bitartean. Bitamina eta peptido krema segurua da ukipen lenteak daramatzatenentzat\n4 aste igaro ondoren, krema hidratatzaile hau erabiltzen duten gaien% 91k itxura distiratsuagoa eta larruazalaren tonu uniformea * ikusi zuten; % 88k begi puztuaren itxura murriztua eta lerro fineen itxura murriztua * ikusi zuten (* hobekuntza nabaritu zuten gaien ehunekoa)\nLurrinik eta olio mineralik gabe, dermatologoak gomendatutako markako begi krema peptidiko honek larruazala zaintzeko ohiko ohiturari edo erregimenari gehigarri bikaina eskaintzen dio. Emaitza onenak lortzeko, aplikatu begi inguruaren inguruan eta masajea astiro-astiro larruazalean egunero bi aldiz.


Eusko Ikaskuntzak kanpaina bat abian jartzen du Google-en Euskara ikusgarria izan dadin — EuskoSare\nEuskoSare > Euskara > Eusko Ikaskuntzak kanpaina bat abian jartzen du Google-en Euskara ikusgarria izan dadin\nAzken aldaketak: 2012-10-30 16:16\nAurten, Euskararen Nazioarteko Eguneko ospakizunetarako, Eusko Ikaskuntzak sarean euskarari ikusgarritasun propia ematea hartu du helburutzat. Horretarako, Eusko Ikaskuntzaren zenbait kolaboratzailek bi “doodle” eredu edo ikur diseinatu dituzte. Bilatzen dena Google-ek mundu osoko internautak gehien erabiltzen duten bilatzailean euskararen ikurra jasotzea da.\nEkimenak ahalik eta babes gehien jaso dezan, urriaren 30etik abenduaren 1era arte atxikimendu guztiak www.eusko-ikaskuntza.org/ene web orrialdetik jasoko dira, baita sare sozialeetatik ere. Abenduaren 2an, jasotako atxikimendu guztiak Google-i bidaliko zaizkie, aintzat hartzen badute, ikurra bere bilatzailearen orrialdean gehi dezaten, Euskararen Nazioarteko Egunarekin (abenduaren 3a) bat eginez.\nParte hartzen dutenen artean 2013ko egutegiak eta agendak zozketatuko dira, HABEren eskutik. HABErekin batera, ekimenean IBerba euskara zerbitzuak parte hartzen du.\nEuskal hizkuntzaren unibertsaltasuna aldarrikatzeko xedez, Euskararen Nazioarteko Eguna (ENE) Eusko Ikaskuntzaren baitan 1949an sortu zen. Urtero, abenduaren 3an ospatzen da, mundu osoan zehar euskarararen eta bizitzaren esparru guztietan euskarak duen proiekzioa batu dezan.\nBestalde, 7. urtez jarraian ENE Sariarenedizio berri bat ospatuko da, hots, Euskara sustatzeko lanetan eta euskal kulturaren proiekzioan gehien nabarmendu den kanpoko erakundeari egingo zaion errekonozimendua. Saria aitorpen publikoa eta Nestor Basterretxeak ENErako diseinatu zuen anagramaren burdina eta altzairu herdoilgaitzezko erreprodukzioa dira.2012ko azaroaren 26an amaituko da hautagaiak aurkezteko epea. Euskararen Nazioarteko Egunean, 2012ko abenduaren 3an, jakinaraziko da Epaimahaiaren erabakia.


Aldaketa, noiz? - GARA\nUste genuen Alliot-Marieren berririk ez genuela gehiago izanen! Izan ere, hauteskundeen emaitzen ondotik, sozialisten garai- penarekin eta Alliotek diputatu postua galduta, politika alde batera utziko zuela ulertzen genuen, hori ezinezkoa zela erran bazuen ere. Ziburun ministro ohiak duen etxearen zaintzeko agerian gelditzen zen polizia kuadrillak igatze politikoa ekarri zion diputatuari. Prentsan azaldu zuten polizia presentzia horrek suposatzen zuen diru gastatzea ez zela onartzen, urtetan Allioten alde bozkatu zutenek ere konfiantza kendu ziotela. Baina, urte askoren buruan, hauteskundeen ondotik, babesa kendu zioten. Allioten kasua bukatua zen. Hala uste genuen. Atetik ateratzen delarik, leihotik itzultzen da. Gainera, lankide ohiek deiturik!\nUMPren presidentea hautatu behar dutela-eta, izugarrizko lehia dago alderdiaren barnean. Horrela, presidentearen hautatzeko kanpaina denboran, behin-behineko presidente baten izendatzea proposatu dute, eta nor proposatu? Alliot Marie ministro ohia. Zinez Donibane Lohizuneko hautetsiak izugarrizko arrakasta badu Parisen gaindi eta alderdiaren barruan. Ez dakigu Cope jaunak bere tokia erraxki utziko dion! Haatik pentsa dezakegu Ipar Euskal Herriko eskuinaren barnean debate franko izanen dituztela tokiko UMPren barnean, azken komentario honek erakusten baitu Alliotek eragin handia duela alderdian, Brissonen gustuko ez balitz ere. Hemen ere lehia ederra izanen dugu eskuinaren barnean.\nFrantziak Europako tratatu berria bozkatu behar du. Aurrekontuen egonkortasun tratatua deitu dute, murrizketa gehiago ekarriko ditu, xahutze publikoak txikitzeko asmoarekin. Melenchonek frentea irekia du, mobilizazioak eskatzen ditu eta NPAk dio alderdi sozialistaren ezkerrean dauden alderdi guztiak izenpetzearen kontra joan behar direla. Melenchonek tratatu horri buruzko erreferenduma eskatzen du, beste kasu batzuetan Frantzian tratatuen kontra bozkatu dela nabarmenduz. Arrisku handia da Hollande berarentzat, Merkelekin Europako liderra izan nahi duelarik. Baina, Hollandek arazoak baldin baditu ezkerreko beste alderdiekin, ekologistak ere nahiko ezkor agertzen ari dira tratatu horri buruz. Ekologistekiko ezadostasunak emendatzen ari dira, nuklearrari buruzkoa izan zen, nahiz eta horietarik batzuk sozialistekin gobernatzen ari diren.\nHilabete batzuk daramate gobernuan sozialistek. Orain arte ez dute gauza handirik mugitu, eraso sexualei buruzko legea berriz bozkatu dute, gasolioaren prezioa txikitu, neurri txiki batzuk hartu dituzte, baina, oro har, eskuinak zuen politika bera daramate. Aldaketarik ez da agertzen. Piztu zen esperantza kontuan hartzen bada, gaur egun gobernu sozialistak daraman politika ez da ulertzen. Deusik ez duela astindu nahi ematen du, egoeraren aurrean ikaratua dela. Alta, emendatzen ari den langabeziaren aurrean, kanporatzeen aurrean, jendarteak erabakiak goaitatzen ditu. Ez da oraindik deus ageri eta laster mobilizazioak hasiko dira, beste aterabiderik ez baita. Politikoek gaitasunik ez badute, irudimena berpiztu behar zaie.


Honen bilaketa egin duzu lapurdi • ZUZEU\nMichel Duhart: Lapurdiren historia laburra (Bigarren partea) - Lapurtarrek ordaintzen zituzten zergak, bi motatakoak ziren: erregeari zor zitzaizkionak, eta, probintziarako zergak. Frantzian gaindi, ...\nMAKILA Lapurdin abenduan Pariseko Gazteria dantza taldearen eskutik ... 40 urte betetzen ditu aurten Pariseko Gazteria euskal dantza taldeak, eta ospakizunen artean data bat dute gorriz markatuta eg...\nFrantziako eta Espainiako estatuen arteko euskal mugetako batean, Hendaia eta Hondarribia arteko Santiago zubian, Gipuzkoa eta Lapurdi dioten seinaleak jarri berri dituzte. Horrez gain, "Frantzia"...\nEreintza Dantza Taldeak, Kukai Dantza Konpainiarekin elkarlanean, Lapurdiko Jauzien 3 eguneko ikastaroa antolatu du. 2 taldetan bereiziko da ikastaroa, "aritutakoak" eta "hasiberriak". Izena eman nahi...\nEuskal prentsa: Zer eta non irakurri?\nEuskal prentsa: Zer eta non irakurri? - Gehiago, gehiagorekin eta gehiagotan dio 2020ko Euskaraldiko leloak. Baina, zein prentsa kontsumitu dezakegu? Non irakurri, entzun, jorratu edo eztabaidatu...\nIKUSI-MIKUSI azokaren harira, ‘Haur bat, liburu bat’ kanpaina jarri dugu abian\nIKUSI-MIKUSI azoka - Urriaren 8an eta 9an IKUSI-MIKUSI euskarazko lehenengo haur eta gazte literatura azoka egingo dugu Saran, Lapurdin. Kiribil konpainiak, Pamiela argitaletxeak eta Galtzagorr...


Etiketa: Shel Israel | Martech Zone\nEtiketa: Shel Israel\nLarunbata, uztaila 14, 2012 Osteguna, ekaina 18, 2015 Douglas Karr\nElkarrizketa izugarria izan genuen atzo Shel Israelekin, non Robert Scoblerekin idazten ari den bere liburu berria iragarri zuen (datorren astean Forbes-en iragarkia ikusi). Uste dut gaia nahiko garrantzitsua dela MDG Advertising-eko infografia honetarako. Shel-ek eztabaidatu zuen merkaturatzaileek sare sozialei nola begiratzen dieten saltzeko aukera gisa ... sare sozialen kontsumitzailearen helburuak nahitaez berdinak ez direnean. Bezeroak irabazteko lasterketan eta\nAzaroak larunbata 28, 2009 Larunbata, urria 25, 2014 Douglas Karr\nEnpresek Twitter erabiltzen duten arrazoiengatik borrokan jarraitzen dute. Jaso Twitterville-ren kopia: Nola aurrera egin dezakete negozioak auzo global berrietan Shel Israelek. Liburu zoragarria da, Twitterren jaiotza eta hazkundea dokumentatzen duena, enpresek komunikatzeko bitarteko berri izugarri gisa. Liburua irakurtzen ari nintzela, Shelek konpainia batek Twitter erabiltzea nahiko lukeen hainbat arrazoi aipatzen ditu. Horietako asko zerrendatzea merezi dutela uste dut ...\nNola piztu zitzaidan sare sozialak?\nLarunbata, abuztuak 18, 2007 Igandea, urria 4, 2015 Douglas Karr\nShelek sare sozialetan SAP Inkesta batekin erantzunen bat emateko interesa izan dezaketen jendea eskatu zuenean, salto egin nuen eta berehala idatzi nion. Shel-en baimenarekin, nire erantzunak nire blogean argitaratzeko baimena eman dit. Hau I. zatia da! Esadazu noiz eta nola piztu zinen lehenengo aldiz sare sozialetan. Zergatik? Inprimatutako komunikabideetan hamarkada bat baino gehiagoan lanean, Internet azkar hasten zela ikusi nuen\nPlanetako hazkunderik azkarrena duen bloga?\nOsteguna, abendua 7, 2006 Ostirala, urria 24, 2014 Douglas Karr\nOrain dela urtebete baino gehiago (2005) erabaki nuen niretzat helburu teknologiko batzuk ezarri behar nituela. Seth Godin, Malcolm Gladwell, Robert Scoble eta Shel Israel bezalako jendeak inspiratuta, blogean, sare sozialetan, bilaketa motorren optimizazioan eta estatistiketan murgildu nintzen eta horiek bultzatu zituzten azpiko teknologia guztietan. Ez da suziri zientzia izan, baina nire bizitzako aldi harrigarria izan da. Nire pasioa zein den deskubritu dut eta eraiki dut\nAstelehena, abuztuak 14, 2006 Igandea, urria 4, 2015 Douglas Karr\nGaur bazkarian lankide dezente elkartu naiz Biluzik Elkarrizketak eztabaidatzeko. Industri ugariren ordezkari talde bikaina genuen: legezkoak, harreman publikoak, telebista, telekomunikazioak, internet, posta elektroniko bidezko marketina, kirolak, entretenimendua, informazio teknologia, marketina eta argitalpena! Ez da txarra lehen emanaldi baterako! Gutako gehienek erabat irakurri genituen Biluzik egindako elkarrizketak, batzuk zati batean egiten ziren eta gutxi batzuek liburuko materiala inplementatu zuten. Nire lankideek ahal dute\nZer dago blogaren izenean?\nLarunbata, uztaila 15, 2006 Uztailak, asteartea, 4, 2017 Douglas Karr\nRobert Scoble eta Shel Israelen Naked Conversations irakurri ondoren, nire blogean aldaketa batzuk egitea erabaki nuen. Aipagarriena blogaren izena. Nire bloga "Douglas Karr”Aurretik, baina izenaren inguruko lan batzuk egin eta On Influence and Automation aukeratu nuen. Hemen idatzi nuen horri buruz. Gauza politak egin ditut gunearekin ere, grafikoak modu nabarmenean erabiliz, goiburu berri bat nire katilu irribarretsuarekin eta\nEraginaren eta automatizazioaren inguruan\nIgandea, uztaila 9, 2006 Larunbata, apirilaren 16, 2016 Douglas Karr\nElkarrizketa biluzien kapitulu batek liluratuta, nire bloga berriro markatzea erabaki dut gaur. Douglas A. Karr deitu nion besterik gabe, marketin digitala eta datu-basea. Benetan horrek ez zuen askorik esan nor nintzen eta zer lortu nahi nuen nire blogaren bidez. Norbaitek Feedster-en "marketin automatizazioan" idatziko balu, ziur nago zerrendako lekuan egongo ez nintzela - nire pasioa den arren. saiatu nintzen


[BIDEOA] Durango, Euskal Herriko LGTB mugimenduaren sorburua - Durango - Anboto.org\n[BIDEOA] Durango, Euskal Herriko LGTB mugimenduaren sorburua\nEkaitz Herrera 2020-06-26 09:30\n1976ko Durangoko Azokan LGTB kolektibo bat antolatzeko ideia izan zuten hainbat gaztek. Handik hilabete gutxira jaio zen EHGAM, Euskal Herriko Gay-Les Askapen Mugimendua. Imanol Alvarez (Bilbo, 1956) izan zen guztia martxan ipini zuen kideetako bat. Durangon izan zen 1976ko Azoka hartan, eta Durangora etorri da gertatutakoa ANBOTOri kontatzeko.\nEHGAM da Euskal Herrian dagoen LGTB kolektiborik beteranoena. Frankismoaren hondarrean sortutako taldea da eta indarrean dago gaur egun ere. Harekin batera beste hainbat LGTB kolektibo daude Euskal Herrian zehar. Durangaldearen kasuan, Kili-Kili elkartea dago. Ekainaren 28an, domekan, Harrotasunaren Nazioarteko Eguna ospatu eta aldarrikatuko du LGTB komunitateak.\nGauza bat eskatu gura nizuke: esaldi bat botako dizut eta esaidazu esaldiagaz bat zatozen ala ez: "Durango da Euskal Herriko LGTB mugimenduaren sorburua".\nOso neurri handian, bai, halaxe da. Askok ez dute historia ezagutzen, eta harriduraz hartzen dute datu hori. Pentsatzen dute LGTB mugimenduak hirietan sortu ohi direla, eta, horrenbestez, Euskal Herrikoa Bilbon sortu zela. Erakundetzea edo dena delakoa, bai, Bilbon egin zen, baina Durangon sortu zen asmoa.\nNolatan ipini zen Euskal Herriko Gay-Les Askapen Mugimenduaren (EHGAM) lehenengo harria Durangon?\n1976ko Euskal Liburu eta Disko Azokan izan zen. Azaroa zen, orduan azaroaren hasieran egiten zen azoka, merkatu plazan. Hainbat lagun topatu ginen han. Gaiaz berbetan hasi ginen eta han sortu zen ideia. 20 bat urte nituen. Uste nuen ideiak ez zuela arrakastarik izango, ez zuela aurrera egingo. Baina ahalegina egin genuen, eta, egia esan, oso erraz egin zuen aurrera. Kontaktuak egiten hasi ginen, elkarregaz harremanetan ipintzen. Eta, oker ez banago, 1977ko urtarrilaren amaieran edo otsailaren hasieran EHGAM publikoki aurkeztu genuen, Bilbon.\nFrankismoa bero-bero zegoen garai hartan.\nEsperientziarik bako gazteak ginen. Informazio eta jakituria gutxi genuen. Gauza gutxi heltzen zen kanpotik. Baina, zorionez, hainbat herrialdetan 'Gay Liberation Front' zirelakoak sortzen zebiltzala jakin genuen. Horrelako zerbait eratzea genuen buruan, baina ez genekien nondik jo. Zurrunbiloa sekulakoa zen. Politikoa gehienbat, baina baita soziala ere. Zurrunbilo hark irentsi egin gintuen eta konturatu ginenerako tankera guztietako mobilizazioetan sartu ginen. Batzuek ez zuten ulertzen. "Zuek gay mugimendua bazarete, talde lez zergaitik parte hartzen duzue manifestazio ekologista batean edo amnistiaren aldeko mobilizazio batean?", esaten ziguten. Guk argi genuen bestelako gizarte bat gura genuela. Justuagoa, berdintzaileagoa. Borroka guztiak gure egin genituen, eta gure borroka besteena ere izatea gura genuen.\nEta hara non, testuinguru nahasi hartan Durangoko Azokak batu zintuzten.\nKasualitatea izan zen, baina EHGAM Durangoko Azokan sortu izana izugarri gustatu izan zaigu beti. Oso inportantea izan da guretzat. Euskal kutsua du, eta hain zuzen euskal kutsua eman gura genion mugimenduari. Hasiera hoberik ezin izan! Gainera, horrelako mugimenduak hiriburuetan sortzen dira normalean, baina, zorionez, herri batzuetan ere egon izan dira taldeak; bai EHGAM taldeak, eta baita, azken urteotan lez, beste izendapen bateko taldeak. EHGAMek taldeak izan ditu Durangaldean, hainbat alditan.\nAipatu duzu EHGAMek talde propioak izan dituela Durangaldean. Noiz sortu ziren?\nMugimendua hasi eta berehala talde bat sortu zen, hainbat hilabetean funtzionatu zuena. Gero, bere kabuz agortu zen. Kideetariko batzuk Bilbora joan ziren bizitzera, eta, batek daki, beste batzuk nekatu ere egingo ziren beharbada. Ez dut gogoan. Urteetan ez zen EHGAM talderik egon Durangaldean, harik eta 90eko hamarkadan bigarren talde bat sortu zen arte. Hainbat urtean funtzionatu ondoren, desegin egin zen. Gaur egun, Durangaldean bada beste LGTB talde bat. Ez da EHGAM, baina lan egiten segitzea da inportanteena. Taldeak Kili-Kili du izena.\nEHGAMek Durangaldean utzitako beste arrasto bat Koldobika Jauregiren eskultura da. Landako Erakustazokaren ondoan dago eta frankismoak jazarritako LGTB kideak omentzen ditu.\n2009an inauguratu genuen oroitarria, eta esandako guztiagaitik ipini genuen hemen. Ez dugu ahaztu behar borroka antifaxista oso inportantea izan dela guretzat. Antifaxistak gara, beste ezer baino gehiago. Gernikako azoka batean ekitaldi bat egin genuen behin, horregaitik hain zuzen ere, Gernikak antifaxismoagaz duen loturagaitik. Eta, jakina, Durangoko bonbardaketak ere badu garrantzia horretan. Beste arrazoietariko bat izan zen oroitarria bertan ipintzeko.\n“Apurka-apurka goaz; epe luzera begira, Durangon aldaketa bat igartzea gura dugu”\nEkaitz Herrera eka 26 Durangaldea\nEider Lauzirika (Durango, 1997) eta Jon Markel Carrillo (Durango, 1997) Kili-Kili elkarteko kideak dira.\nLGTB mugimendua Durangaldean: memoria historikorako datu batzuk\nLGTB mugimenduak aspaldidanik utzi du arrastoa Durangaldean. Oharkabean pasatu da sarri, eta, zeharka bada ere, isilarazia ere izan da batzuetan. M...


Anaitasunaren ohiko batzar orokorra hilaren 29an da | El Diario Vasco\nAzkoitiaAnaitasunaren ohiko batzar orokorra hilaren 29an da\nFutbol Eskolako neska-mutilen gurasoekin egindako bilera. / ANAITASUNA\nMikel Arruti eta Iñaki Barandiaranek ez dute hurrengo denboraldian taldean jarraituko\nJOAQUIN SUDUPE AZKOITIA. Jueves, 14 junio 2018, 08:26\nEkainaren 29an egingo du C.D. Anaitasunak ohiko ba-tzar orokorra. Batzarra Elkargunean izango da, 19:00etan, eta bertan denboraldi honetako eta datorreneko hainbat puntu ukituko dituzte Zuzendaritza Batzordeko kideek.\nDenboraldiko laburpena egingo dute. Arlo ekonomikoak, antolakuntza, kirol arloa aztertuko dituzte bazkide eta gurasoen aurrean. Datorren denboraldirako helburuak eta ikuspegi orokorrak ere azalduko dituzte. Bazkideei eta bazkide ez direnei gonbidapena luzatu nahi die klubak.\nDatorren denboraldira begira, jakina da Mikel Arruti atezainak eta Iñaki Barandiaranek ez dutela jarraituko. Beraien kontratuak ekainaren 30ean amaitzen dira, eta klubak ez ditu berrituko. Orioko atezaina joan den denboraldia hasi baino lehen iritsi zen Azkoitira, taldea Hirugarren Mailara igo berritan. Guztira, 2.250 minutu jokatu ditu. Lazkaoko erdilaria neguan iritsi zen Anaitasunara, eta harrezkero 623 minutu jokatu ditu elastiko gorriarekin. Anaitasunak bien profesionaltasuna, jarrera eta klubarekiko erakutsi duten konpromisoa eskertu nahi ditu, eta zorterik onena opa die etorkizunean.\nFutbol Eskolako bilera\nBestalde, Anaitasuna Futbol Eskolako neska-mutilen gurasoekin bilera egin du eta bertan, egutegia, ordutegia eta bestelako zalantza guztiak argitu dituzte. 2007, 2008 eta 2009 urteetako nesken gurasoei, eta 2008 eta 2009 urteetako mutilen gurasoei zuzenduk zaie. Futbol Eskolako arduradunak eta Pedro Urdapilleta klubeko presidentea izan ziren bertan, besteak beste. Anaitasunako Futbol Eskolan urtetik urtera geroz eta ume gehiago ari dira lehen ikasketa prozesuak egiten.\nCharla esta tarde en el Elkargune sobre los beneficios de la estimulación cognitiva 110 jóvenes ajedrecistas disputarán la Final Gaztedi Txapelketa del domingo